text:
KGAOLO YA LESOMETHARO
Tsela e Modimo a Lebang Botshelo ka Yone
Modimo o leba botshelo jang?
Modimo o leba jang go senya mpa?
Re bontsha jang gore re tlotla botshelo?
1. Ke mang yo o bopileng dilo tsotlhe tse di tshelang?
“JEHOFA ke Modimo ka boammaaruri. Ke Modimo yo o tshelang,” go ne ga bolela jalo moporofeti Jeremia. (Jeremia 10:10) Mo godimo ga moo, Jehofa Modimo ke Mmopi wa dilo tsotlhe tse di tshelang. Dibopiwa tsa legodimo di mmaka jaana: “O bopile dilo tsotlhe, mme ka ntlha ya thato ya gago di ne tsa nna gone e bile di ne tsa bopiwa.” (Tshenolo 4:11) Kgosi Dafide o ne a bolela jaana mo pineng ya pako e a neng a e opelela Modimo: “O na le motswedi wa botshelo.” (Pesalema 36:9) Seno se raya gore botshelo ke mpho e e tswang kwa Modimong.
2. Modimo o dirile eng go re thusa go tswelela re tshela?
2 Gape, Jehofa ke ene a dirang gore re tswelele re tshela. (Ditiro 17:28) Ke ene a re nayang dijo tse re di jang, metsi a re a nwang, moya o re o hemang le lefatshe le re nnang mo go lone. (Ditiro 14:15-17) Jehofa o dirile seno ka tsela e e dirang gore botshelo bo nne monate. Mme gore re itumelele botshelo ka botlalo, re tshwanetse go ithuta melao ya Modimo le go e ikobela.—Isaia 48:17, 18.
GO BONTSHA GORE RE TLOTLA BOTSHELO
3. Modimo o ne a leba jang go bolawa ga ga Abele?
3 Modimo o batla gore re tlotle botshelo—jwa rona le jwa ba bangwe. Ka sekai, mo motlheng wa ga Adame le Efa, morwa wa bone e bong Kaine o ne a galefela monnawe e bong Abele fela thata. Jehofa o ne a tlhagisa Kaine gore bogale jwa gagwe bo ne bo ka felela ka gore a dire boleo jo bo masisi. Kaine o ile a tlhokomologa tlhagiso eo. O ne ‘a tlhasela Abele monnawe mme a mmolaya.’ (Genesise 4:3-8) Jehofa o ne a otlhaela Kaine go bolaya monnawe.—Genesise 4:9-11.
4. Mo Molaong wa ga Moshe, Modimo o ne a gatelela jang tsela e e tshwanetseng ya go leba botshelo?
4 Diketekete tsa dingwaga moragonyana, Jehofa o ne a naya batho ba Iseraele melao go ba thusa gore ba mo direle ka tsela e a e amogelang. E re ka ba ne ba newa melao eno ka moporofeti Moshe, ka dinako tse dingwe e bidiwa Molao wa ga Moshe. Karolo nngwe ya Molao wa ga Moshe e ne e re: “O se ka wa bolaya motho.” (Duteronome 5:17) Seno se ne se bontsha Baiseraele gore Modimo o tsaya botshelo jwa motho bo le botlhokwa le gore batho le bone ba tshwanetse go tsaya botshelo jwa ba bangwe bo le botlhokwa.
5. Re tshwanetse go leba go senya mpa jang?
5 Go tweng ka botshelo jwa ngwana yo a iseng a tsalwe? Go ya ka Molao wa ga Moshe, go ne go sa siama go bolaya ngwana yo a neng a sa ntse a le mo popelong ya ga mmaagwe. Ee, tota le botshelo jwa ngwana yo a iseng a tsalwe bo botlhokwa thata mo go Jehofa. (Ekesodo 21:22, 23; Pesalema 127:3) Seno se raya gore go senya mpa ga go a siama.
6. Ke ka ntlha yang fa re sa tshwanela go tlhoa batho ba bangwe?
6 Go tlotla botshelo go akaretsa go leba batho ba bangwe ka tsela e e siameng. Baebele ya re: “Mongwe le mongwe yo o tlhoileng mokaulengwe wa gagwe ke mmolai, mme lo a itse gore ga go na mmolai ope yo botshelo jo bo sa khutleng bo ntseng mo go ene.” (1 Johane 3:15) Fa e le gore re batla go bona botshelo jo bo sa khutleng, ga re a tshwanela go tlhoa batho ba bangwe gotlhelele, ka gonne letlhoo ke lone le gantsi le bakang thubakanyo. (1 Johane 3:11, 12) Go botlhokwa gore re ithute go ratana.
7. Ke mekgwa efe e e bontshang go sa tlotle botshelo?
7 Go tweng ka go tlotla botshelo jwa rona ka namana? Gantsi batho ga ba batle go swa, le fa go ntse jalo ba bangwe ba ipaya mo kotsing ya go swa ka ntlha ya ditiro dingwe tsa go ijesa menate. Ka sekai, batho ba le bantsi ba goga motsoko, matekwane kgotsa ba dirisa diokobatsi fela gore ba itlose bodutu. Dilo tse di ntseng jalo di senya mmele e bile gantsi di bolaya batho ba ba di dirisang. Motho yo o dirisang dilo tseno ga a lebe botshelo bo le boitshepo. Ditiro tse di ntseng jalo ga di phepa mo matlhong a Modimo. (Baroma 6:19; 12:1; 2 Bakorintha 7:1) Re tshwanetse go tlogela mekgwa e e ntseng jalo gore re tle re kgone go direla Modimo ka tsela e a e amogelang. Le fa go ka tswa go se motlhofo go dira jalo, Jehofa a ka re naya thuso e re e tlhokang. E bile o anaanela maiteko a re a dirang a go bontsha gore re leba botshelo jwa rona e le mpho e e tlhwatlhwakgolo e e tswang kwa go ene.
8. Ke ka ntlha yang fa re tshwanetse go ela tlhoko gore re tshela ka tsela e e sireletsegileng ka dinako tsotlhe?
8 Fa e le gore re tlotla botshelo, re tla ela tlhoko gore re tshela ka tsela e e sireletsegileng ka dinako tsotlhe. Ga re kitla re nna botlhaswa ka botshelo jwa rona e bile ga re kitla re bo tsenya mo kotsing fela ka ntlha ya go bo re batla go ijesa monate. Re tla ela tlhoko gore re se ka ra kgweetsa dikoloi tsa rona botlhaswa le gore re se ka ra tsenela metshameko e e tletseng thubakanyo kgotsa e e kotsi. (Pesalema 11:5) Molao wa Modimo o o neng o neetswe Iseraele wa bogologolo o ne o re: “Fa go direga gore o age ntlo e ntšha [e e nang le borulelo jo bo sephaphathi], o direle borulelo jwa gago lobotana lo lo thekeletsang [kgotsa lobotana lo lo khutshwane], gore o se ka wa tlisetsa ntlo ya gago molato wa madi ka gonne mongwe yo o wang a ka nna a wa mo go yone.” (Duteronome 22:8) Go dumalana le molaomotheo ono, ela tlhoko gore dilo tse di tshwanang le ditepisi mo ntlong ya gago di mo boemong jo bo siameng gore ope a se ka a kgopiwa, a wa mme a bo a gobala thata. Fa o na le koloi, ela tlhoko gore ga e kotsi fa o e kgweetsa. O se ka wa letla ntlo kgotsa koloi ya gago e nna kotsi mo go wena kgotsa mo go ba bangwe.
9. Fa e le gore re tlotla botshelo, re tla tshwara diphologolo jang?
9 Go tweng ka botshelo jwa diphologolo? Le jone bo boitshepo thata mo Mmoping. Modimo o letla gore diphologolo di bolawe gore di jewe le go dira diaparo ka matlalo a tsone kgotsa gore di se ka tsa tlhagisetsa batho kotsi. (Genesise 3:21; 9:3; Ekesodo 21:28) Le fa go ntse jalo, ga go a siama go tshwara diphologolo ka tsela e e setlhogo kgotsa go itlosa bodutu ka go di bolaya e bile fa re dira jalo, seno se tla bo se bontsha gore ga re tseye botshelo bo le boitshepo gotlhelele.—Diane 12:10.
GO TLOTLA MADI
10. Modimo o ne a bontsha jang gore go na le tsela e botshelo le madi di amanang ka yone?
10 Fa Kaine a sena go bolaya monnawe e bong Abele, Jehofa o ne a mo raya a re: “Madi a ga monnao a goela kwa go nna go tswa mo mmung.” (Genesise 4:10) Fa Modimo a ne a bua ka madi a ga Abele, o ne a bua ka botshelo jwa gagwe. Kaine o ne a fedisitse botshelo jwa ga Abele, mme o ne a tshwanetse go otlhaelwa seo. Go ne go ntse jaaka e kete madi, kgotsa botshelo jwa ga Abele, bo ne bo goela kwa go Jehofa gore a bo atlholele. Morago ga Morwalela wa motlha wa ga Noa, go ne ga bontshiwa gape kafa botshelo le madi di amanang ka gone. Pele ga Morwalela, batho ba ne ba ja maungo fela, merogo, dijo tsa ditlhaka le manoko. Mme morago ga Morwalela, Jehofa o ne a raya Noa le bomorwawe a re: “Phologolo nngwe le nngwe e e tsamayang e e tshelang e ka nna ya nna dijo tsa lona. Jaaka go ntse ka dimela tse di tala, ke di lo naya tsotlhe.” Le fa go ntse jalo, Modimo o ne a ba beela thibelo e e reng: “Fela nama e e nang le moya wa yone [kgotsa botshelo]—madi a yone—lo se ka lwa e ja.” (Genesise 1:29; 9:3, 4) Go bonala sentle gore mo go Jehofa, botshelo jwa setshedi le madi a sone di amana fela thata.
11. Modimo o ne a iletsa eng ka madi go tloga fela mo motlheng wa ga Noa?
11 Re bontsha gore re tlotla madi ka go se a je. Mo Molaong wa ga Moshe o Jehofa a neng a o naya Baiseraele, o ne a ba laela a re: “Fa e le motho ope . . . yo e reng fa a tsoma a ba a tshwara phologolo ya naga kgotsa nonyane e e ka jewang, foo a a tsholole madi a yone a a bipe ka lorole . . . ke ne ka raya bomorwa Iseraele ka re: ‘Lo se ka lwa ja madi a nama ya mofuta ope fela.’” (Lefitiko 17:13, 14) Taelo ya Modimo ya gore madi a phologolo a se ka a jewa, e la ntlha e neng ya newa Noa dingwaga di ka nna 800 pelenyana, e ne e sa ntse e dira. Go ne go ka se ka ga tsoga dipotso malebana le gore Jehofa o ne a leba jang kgang eno ya madi: Batlhanka ba gagwe ba ne ba ka ja nama ya phologolo mme e seng madi a yone. Ba ne ba tshwanetse go tshololela madi a yone mo mmung—mo go neng go tshwana le gore ba ne ba busetsa botshelo jwa phologolo eo kwa Modimong.
12. Ke taolo efe ka madi e e sa ntseng e dira le gompieno e moya o o boitshepo o neng wa e ntsha mo lekgolong la ntlha la dingwaga?
12 Bakeresete ba neilwe taelo e e tshwanang le eo gompieno. Baaposetoloi le banna ba bangwe ba ba neng ba eteletse balatedi ba ga Jesu pele mo lekgolong la ntlha la dingwaga ba ne ba kopana mmogo go tla go dira tshwetso ya gore ke ditaelo dife tse di neng di tshwanetse go ikobelwa ke botlhe mo phuthegong ya Bokeresete. Ba ne ba dira tshwetso e e latelang: “Moya o o boitshepo le rona ka borona re bone go le molemo go se lo okeletse mokgweleo o mongwe, fa e se dilo tseno tse di tlhokegang, go nna lo ithiba mo dilong tse di isediwang medingwana ditlhabelo le mo mading le mo dilong tse di kgamilweng [go sa tshololwa madi a phologolo] le mo kgokafalong.” (Ditiro 15:28, 29; 21:25) Ka jalo, re tshwanetse go ‘nna re ithibile mo mading.’ Mo matlhong a Modimo, go dira jalo go botlhokwa fela jaaka go ithiba mo kobamelong ya medingwana le mo boitsholong jo bo maswe jwa tlhakanelodikobo.
13. Tlhalosa sekai se se bontshang gore go ithiba mo mading gape go akaretsa le go se tshelwe madi.
13 A taelo ya go ithiba mo mading e akaretsa le go ithiba mo go tshelweng madi? Ee. Ka sekai: A re re ngaka e go laela gore o se ka wa nwa bojalwa. A seno se tla bo se raya gore le fa o sa bo nwe, o ka nna wa itlhaba lomao wa bo tsenya mo mmeleng wa gago ka ditshika? Nnyaa! Ka tsela e e tshwanang, go ithiba mo mading go raya gore re se ka ra a tsenya mo mmeleng wa rona ka tsela epe fela. Ka jalo, taelo ya go ithiba mo mading e raya gore re se ka ra letla ope go re tshela madi ka go a tsenya mo mmeleng wa rona ka ditshika.
14, 15. Fa dingaka di re molwetse o tshwanetse go tshelwa madi, o tla tsibogela seo jang mme ka ntlha yang?
14 Go tweng fa e le gore Mokeresete o gobetse thata kgotsa o tlhoka go dirwa karo nngwe e e masisi? A re re gongwe dingaka di mo raya di re o tshwanetse go tshelwa madi, go seng jalo o tla swa. Gone ke boammaaruri gore Mokeresete ga a kitla a batla go swa. E re ka a tla bo a batla go boloka mpho e e molemo ya botshelo e a e neilweng ke Modimo, o tla amogela kalafi ya mofuta mongwe o sele e go sa dirisiweng madi mo go yone. O tla rata gore dingaka di mo alafe fa e le gore di kgona go dira jalo mme di mo neye melemo mengwe mo boemong jwa go mo tshela madi.
15 A Mokeresete a ka tlola molao wa Modimo fela gore a tswelele a tshela lobakanyana mo tsamaisong eno ya dilo? Jesu o ne a re: “Le fa e le mang yo o batlang go boloka moya wa gagwe [kgotsa botshelo] o tla mo latlhegela; mme le fa e le mang yo o latlhegelwang ke moya wa gagwe ka ntlha ya me o tla o bona.” (Mathaio 16:25) Ga re batle go swa. Mme fa re ka leka go boloka botshelo jwa rona jwa gone jaanong ka go tlola molao wa Modimo, re tla bo re ipaya mo kotsing ya go latlhegelwa ke botshelo jo bo sa khutleng. Ka jalo, go molemo gore re ikanye molao o o siameng wa Modimo, ka tsholofelo e e feletseng ya gore le fa re ka swa re bolawa ke sepe fela, Moneibotshelo wa rona o tla re gakologelwa ka nako ya tsogo ya baswi a bo a re busetsa mpho eo e e molemo ya botshelo.—Johane 5:28, 29; Bahebera 11:6.
16. Batlhanka ba Modimo ba ititeile sehuba ka botlalo gore ba tla dira eng malebana le madi?
16 Gompieno, batlhanka ba ba ikanyegang ba Modimo ba ititeile sehuba ka botlalo gore ba tla ikobela taelo ya gagwe e e malebana le madi. Ga ba kitla ba ja madi le fa a ka tswa a le mo sebopegong sefe. E bile ga ba kitla ba itetla go alafiwa ka madi. * Ba tlhomamisegile sentle gore Motlhodi wa madi o a itse gore ke eng se se ka ba solegelang molemo. A wena o a dumela gore go ntse jalo?
TSELA E LE YOSI FELA E MADI A TSHWANETSENG GO DIRISIWA KA YONE
17. Kwa Iseraele wa bogologolo, tsela e le nngwe fela e Jehofa Modimo a neng a e amogela e madi a neng a tshwanetse go dirisiwa ka yone e ne e le efe?
17 Molao wa ga Moshe o ne wa gatelela tsela e le nngwe fela e e tshwanetseng e madi a ka dirisiwang ka yone. Jehofa o ne a ntsha taelo e e latelang malebana le tsela e a neng a batla Baiseraele ba mo obamela ka yone: “Moya [kgotsa botshelo] wa nama o mo mading, mme nna ka bonna ke a lo beetse mo sebesong gore lo direle meya ya lona tetlanyo, ka gonne madi ke one a dirang tetlanyo.” (Lefitiko 17:11) Fa Baiseraele ba leofa, ba ne ba ka bona boitshwarelo ka go isa phologolo tshupelo ba bo ba kgatsa madinyana mangwe a yone mo sebesong kwa motlaaganeng kgotsa moragonyana kwa tempeleng ya Modimo. Eno e ne e le yone fela tsela e madi a neng a tshwanetse go dirisiwa ka yone fa go ne go dirwa ditlhabelo tse di ntseng jalo.
18. Go tshololwa ga madi a ga Jesu go ka re tlisetsa melemo le masego afe?
18 Bakeresete ba boammaaruri ga ba tlhole ba le kafa tlase ga Molao wa ga Moshe mme ka jalo ga ba ntshe ditlhabelo ka diphologolo ba bo ba kgatsha madi a diphologolo tseo mo sebesong. (Bahebera 10:1) Le fa go ntse jalo, go dirisiwa ga madi mo sebesong mo metlheng eo ya Iseraele wa bogologolo go ne go tshwantshetsa setlhabelo se se molemolemo sa Morwa Modimo, e bong Jesu Keresete. Jaaka fa re ithutile mo Kgaolong ya 5 ya buka eno, Jesu o ne a re ntshetsa botshelo jwa gagwe ka go dira gore madi a gagwe a tshololwe gore e nne setlhabelo. Morago ga moo o ne a tlhatlogela kwa legodimong mme a fitlha a naya Modimo gangwe fela boleng jwa madi a gagwe a a tsholotsweng. (Bahebera 9:11, 12) Seno se ne sa dira gore re bone boitshwarelo jwa maleo mme sa re bulela tsela ya go bona botshelo jo bo sa khutleng. (Mathaio 20:28; Johane 3:16) Go dirisiwa ga madi ka tsela e e ntseng jalo go ile ga nna mosola tota! (1 Petere 1:18, 19) Re ka kgona go bolokwa fa fela re dumela mo setlhabelong sa madi a a tsholotsweng a ga Jesu.
19. Re tshwanetse go dira eng gore re nne “phepa mo mading a batho botlhe”?
19 Re leboga Jehofa Modimo fela thata ka ntlha ya mpho eno ya botshelo e a re neileng yone! A seo ga se a tshwanela go re rotloetsa gore re bolelele ba bangwe ka tshono e ba nang le yone ya go bona botshelo jo bo sa khutleng ka go dumela mo setlhabelong sa ga Jesu? Go amega ka matshelo a batho ba bangwe go tla re tlhotlheletsa gore re dire jalo ka tlhagafalo le ka tlhoafalo. (Esekiele 3:17-21) Fa re diragatsa boikarabelo jono ka tlhoafalo, re tla kgona go bua jaana jaaka go ile ga bua moaposetoloi Paulo: “Ke phepa mo mading a batho botlhe, gonne ga ke a ithiba go lo bolelela boikaelelo jotlhe jwa Modimo.” (Ditiro 20:26, 27) Go bolelela batho ka Modimo le ka maikaelelo a gagwe ke tsela e e molemolemo e re bontshang ka yone gore re tlotla botshelo le madi fela thata.
^ ser. 16 Go bona tshedimosetso e e oketsegileng ya se se ka dirwang mo boemong jwa go tshelwa madi, bona tsebe 13-17 ya boroutšhara jwa setlhogo se se reng Madi A Ka Boloka Botshelo jwa Gago Jang? e e gatisitsweng ke Basupi ba ga Jehofa.


c: text/html

text:
Konwokeišene ke mokgatlho o o bopilweng ke baithuti ba pele (alumni) ba ba amogetseng didikerii kgotsa didipoloma mo YBB kgotsa mo diyunibesiting tsa pele ga kopano le gape maloko a jaanong jaana a badiri ba leruri.
Boloko bo ka bonwa fela ka go dira kopo ya semmuso le go duela tuelo e e beilweng ya R50.00 ya boloko jwa bophelo botlhe. Ke mmele wa semmuso wa YBB mme se se raya gore ke mmele o o dumeletsweng ke Molao wa Yunibesiti go nna karolo ya popego ya puso ya semmuso.
Mosola wa Konwokeišene ke go tsweletsa tshiamo ya YBB ka go boloka setshwantsho, setso le dikgatlhego tsa yone ka go dira go nna borogo magareng a maloko a Konwokeišene le Yunibesiti. Konwokeišene e na le setulo le baemedi mo Khanseleng ya Yunibesiti mme gape e dirisana gaufi le dithulaganyo tse dingwe jaaka Mokgatlho wa Alumni tse di tsweletsang tirisanommogo magareng a Yunibesiti le baithuti ba nako e e fetileng ba yone.
Ka kopo tobetsa fa go ka buisa kgaolo ya Molao wa YBB me e buang ka Konwokeišene.
Dikgang tsa Konwokeišene:
Komiti ya Phetiso e e ntšhwa ya Konwokeišene ya YBB e tlhophilwe ka pitsokakaretso ya gararo ka ngwaga ya Konwokeišene ka letlha la 10 Mopitlwe 2018.
Diphetho tsa bokhutlo tsa Komiti ya Phetiso ya Konwokeišene e e tlhophilweng ke:
Mola wa Ntlha - Molema go ya mojeng:
Mna Werner Human (Motshwaramadi), Mna Bert Sorgdrager (Moporesidente), Mna Nelson Mongale (Motlatsa-Moporesidente)
Mola wa Bobedi – Molema go ya mojeng:
Moh Karien Brits, Mna Frik van Deventer, Moadv Marlizé Kruger le Mna Cecil Ramonotsi. (Mna Paul Maritz o ne a se teng fa setshwantsho se tsewa.)
2018.03.20

robotstxt: allowed

filter: keep


text:
KGAOLO YA BOROBEDI
Bogosi Jwa Modimo ke Eng?
Baebele e re bolelela eng ka Bogosi jwa Modimo?
Bogosi jwa Modimo bo tlile go dira eng?
Bogosi jono bo tla dira leng gore thato ya Modimo e dirwe mo lefatsheng?
1. Re tlile go tlotla ka thapelo efe e e tumileng?
DIMILIONE tsa batho mo lefatsheng ka bophara di tlwaelane le thapelo e ba le bantsi ba e bitsang thapelo ya Rara wa Rona, kgotsa Thapelo ya Morena. Dipolelo tse pedi tseno di raya thapelo e e tumileng e Jesu Keresete ka boene a neng a e dirisa e le thapelo ya sekao. Eno ke thapelo e e nang le dintlha tse di botlhokwa, mme go sekaseka dilo tsa ntlha tse tharo tse di kopiwang mo go yone go tla go thusa go ithuta go le gontsi ka se tota Baebele e se rutang.
2. Ke dilo dife tse tharo tse Jesu a neng a ruta barutwa ba gagwe go di rapelela?
2 Kwa tshimologong ya thapelo eno ya sekao, Jesu o ne a laela bareetsi ba gagwe a re: “Ka jalo, lo rapele ka tsela eno: ‘Rraarona yo o kwa magodimong, a leina la gago le itshepisiwe. A bogosi jwa gago bo tle. A thato ya gago e diragale le mo lefatsheng, jaaka kwa legodimong.’” (Mathaio 6:9-13) Dilo tse tharo tse di kopiwang tseno di kaya eng?
3. Ke eng se re tlhokang go se itse ka Bogosi jwa Modimo?
3 Re setse re ithutile go le gontsi ka leina la Modimo, e bong Jehofa. Mme re tlotlile ka thato ya Modimo go ya bokgakaleng jo bo rileng—se a se dirileng le se a sa ntseng a tlile go se direla batho. Jaanong, Jesu o ne a bua ka eng fa a ne a re re rapele re re: “A bogosi jwa gago bo tle”? Bogosi jwa Modimo ke eng? Go tla ga jone go tla itshepisa leina la Modimo jang? Mme go tla ga Bogosi go amana jang le go dirwa ga thato ya Modimo?
SE BOGOSI JWA MODIMO E LENG SONE
4. Bogosi jwa Modimo ke eng, mme Kgosi ya jone ke mang?
4 Bogosi jwa Modimo ke puso e e tlhomilweng ke Jehofa Modimo e go busang Kgosi e e tlhophilweng ke ene mo go jone. Kgosi ya Bogosi jwa Modimo ke mang? Ke Jesu Keresete. Jesu ke Kgosi e e fetang babusi ba bangwe botlhe ba batho mme o bidiwa “Kgosi ya ba ba busang e le dikgosi le Morena wa ba ba busang e le barena.” (1 Timotheo 6:15) O na le maatla a go dira molemo go gaisa mmusi ope fela wa motho, go gaisa le e leng babusi ba ba ka tswang ba le molemolemo.
5. Bogosi jwa Modimo bo busa bo le kae, mme bo busa eng?
5 Bogosi jwa Modimo bo tla busa go tswa kae? Jesu o kae gone jaanong? O tla gakologelwa gore o ne wa ithuta gore o ne a bolaelwa mo koteng ya tlhokofatso, morago ga moo a tsosiwa mo baswing. Ka bonako fela morago ga moo, o ne a tlhatlogela kwa legodimong. (Ditiro 2:33) Ka jalo, ke teng koo Bogosi jwa Modimo bo leng teng—kwa legodimong. Ke gone ka moo Baebeleng e bo bitsang “bogosi . . . jwa selegodimo.” (2 Timotheo 4:18) Le mororo Bogosi jwa Modimo bo le kwa legodimong, bo tla busa lefatshe.—Tshenolo 11:15.
6, 7. Ke eng se se dirang gore Jesu a nne Kgosi e e sa tshwaneng le epe e nngwe?
6 Ke eng se se dirang gore Jesu e nne Kgosi e e sa tshwaneng le epe e nngwe? Lengwe la mabaka ke gore ga a kitla a swa. Fa Baebele e bapisa Jesu le dikgosi tsa batho, e mmitsa “ene a le esi yo o nang le bosasweng, yo o nnang mo leseding le le ka se kang la atamelwa.” (1 Timotheo 6:16) Seno se raya gore dilo tsotlhe tse di molemo tse Jesu a di dirang di tla nnela ruri. Mme o tla dira dilo tse dikgolo le gone di le molemo.
7 A ko o akanye ka boporofeti jono jwa Baebele jo bo buang ka Jesu: “Moya wa ga Jehofa o tla nna mo go ene, moya wa botlhale le wa go tlhaloganya, moya wa kgakololo le wa thata, moya wa kitso le wa go boifa Jehofa; mme o tla ipelela go boifa Jehofa. Mme ga a kitla a atlhola go ya ka sepe fela se a se bonang ka matlho, le fa e le go kgalemela go ya fela ka se a se utlwileng ka ditsebe. O tla atlhola batho ba maemo a a kwa tlase ka tshiamo, mme o tla naya ba ba pelonolo ba lefatshe kgalemelo ka thokgamo.” (Isaia 11:2-4) Mafoko ano a bontsha gore Jesu o ne a tla nna Kgosi e e siameng le e e utlwelang batho ba ba mo lefatsheng botlhoko. A o ka rata go busiwa ke motho yo o ntseng jalo?
8. Ke bomang ba ba tla busang le Jesu?
8 Ntlha e nngwe ke eno gape ka Bogosi jwa Modimo: Jesu ga a na go busa a le esi. Go tla nna le ba ba busang le ene. Ka sekai, moaposetoloi Paulo o ne a raya Timotheo a re: “Fa re tswelela re itshoka, gape re tla busa mmogo jaaka dikgosi.” (2 Timotheo 2:12) Ee, Paulo, Timotheo le ba bangwe ba ba ikanyegang ba ba tlhophilweng ke Modimo ba tla busa le Jesu mo Bogosing jwa selegodimo. Ke ba le kae ba ba tla nnang le tshiamelo eo?
9. Jesu o tla busa le batho ba le kae, mme Modimo o simolotse leng go ba tlhopha?
9 Jaaka go tlhalositswe mo Kgaolong ya 7 ya buka eno, moaposetoloi Johane o ne a bontshiwa ponatshegelo e mo go yone a neng a bona “Kwana [Jesu Keresete] e eme mo Thabeng ya Siona [boemo jwa gagwe jwa segosi kwa legodimong], mme a na le ba ba dikete di le lekgolo masome a manè le bonè ba kwadilwe leina la gagwe le leina la ga Rraagwe mo diphatleng tsa bone.” Ba ba 144 000 bao ke bomang? Johane ka boene o re bolelela jaana: “Bano ke bone ba ba nnang ba sala Kwana morago go sa kgathalesege gore o ya kae. Bano ba ne ba rekwa mo bathong e le mabutswapele a Modimo le a Kwana.” (Tshenolo 14:1, 4) Ee, ke ba ba setseng Jesu Keresete morago ka boikanyegi ba segolobogolo ba tlhophetsweng go ya go busa le ene kwa legodimong. Fa ba sena go tsosiwa go ya go tshela kwa legodimong, “ba tla busa lefatshe e le dikgosi” ba na le Jesu. (Tshenolo 5:10) Fa e sa le ka nako ya baaposetoloi, Modimo o ntse a tlhopha Bakeresete ba ba ikanyegang gore a tlatse palo ya ba ba 144 000.
10. Ke ka ntlha yang fa e le thulaganyo e e lorato gore Jesu le ba ba 144-000 ba buse batho?
10 Go rulaganyetsa gore Jesu le ba ba 144 000 ba buse batho ke go bontsha lorato e le tota. Ka gonne Jesu o a itse gore go ntse jang go nna motho le go boga. Paulo o ne a re Jesu “ga se yo o ka se kang a re utlwela botlhoko ka makoa a rona, mme ke yo o lekilweng ka ditsela tsotlhe jaaka rona, mme a se na boleo.” (Bahebera 4:15; 5:8) Ba ba busang mmogo le ene le bone e kile ya nna batho ba ba neng ba boga mme ba itshoka. Mo godimo ga moo, ba ile ba lwantshana le bosaitekanelang jwa bone le go itshokela malwetse a mefuta e le mentsi. Ga go pelaelo gore ba tla tlhaloganya mathata a batho ba lebaneng le one!
BOGOSI JWA MODIMO BO TLA DIRA ENG?
11. Jesu o ne a re barutwa ba gagwe ba rapelele eng ka thato ya Modimo?
11 Fa Jesu a ne a re barutwa ba gagwe ba rapelele Bogosi jwa Modimo gore bo tle, gape o ne a re ba rapelele gore thato ya Modimo e dirwe “mo lefatsheng.” Modimo o kwa legodimong, mme thato ya gagwe ga e bolo go nna e dirwa teng ke baengele ba ba ikanyegang. Le fa go ntse jalo, mo Kgaolong ya 3 ya buka eno, re ne ra ithuta gore moengele mongwe yo o boikepo o ne a tlogela go dira thato ya Modimo mme a dira gore Adame le Efa ba leofe. Mo Kgaolong ya 10, re tla ithuta go le gontsi ka se Baebele e se rutang ka moengele yo o boikepo yono, yo re mo itseng e le Satane Diabolo. Satane le baengele ba e leng dibopiwa tsa semoya tse di neng tsa tlhopha go mo sala morago—tse di bidiwang madimona—ba ne ba letlwa go nna kwa legodimong nakonyana. Ka jalo, ga se botlhe kwa legodimong ba ba neng ba dira thato ya Modimo. Seo se ne se tla fetoga fa Bogosi jwa Modimo bo simolola go busa. Kgosi e e neng e sa tswa go tlhomiwa e leng Jesu Keresete, o ne a tshwanetse go lwa le Satane.—Tshenolo 12:7-9.
12. Tshenolo 12:10 e tlhalosa ditiragalo dife tse pedi tse di botlhokwa?
12 Mafoko a a latelang a boporofeti a tlhalosa se se neng se tla direga: “Ka utlwa lentswe le le kwa godimo kwa legodimong le re: ‘Jaanong go tlile poloko le maatla le bogosi tsa Modimo wa rona le taolo ya ga Keresete wa gagwe, ka gonne molatofatsi wa bakaulengwe ba rona [Satane] o piriganyeditswe kwa tlase, yo o ba latofatsang bosigo le motshegare fa pele ga Modimo wa rona!’” (Tshenolo 12:10) A o etse tlhoko ditiragalo tse pedi tse di botlhokwa thata tse di tlhalosiwang mo temaneng eo ya Baebele? Sa ntlha, Bogosi jwa Modimo jo go busang Jesu Keresete mo go jone bo simolola go busa. Sa bobedi, Satane o ntshiwa kwa legodimong a bo a latlhelwa mo lefatsheng.
13. Diphelelo tsa go ntshiwa ga ga Satane kwa legodimong e ne ya nna dife?
13 Ditiragalo tse pedi tseo di ile tsa felela jang? Re bala jaana ka se se neng sa direga kwa legodimong: “Ka lebaka leno itumeleng, lona magodimo le lona ba lo agileng mo go one!” (Tshenolo 12:12) Ee, baengele ba ba ikanyegang kwa legodimong ba a itumela ka gonne fa Satane le madimona a gagwe ba seyo, mongwe le mongwe mo legodimong o kgona go ikanyega mo go Jehofa Modimo. Go na le kagiso e e feletseng e e nnetseng ruri le kutlwano. Thato ya Modimo e a dirwa jaanong kwa legodimong.
14. Ke eng se se diregang ka ntlha ya go bo Satane a latlhetswe mo lefatsheng?
14 Mme go tweng ka lefatshe? Baebele ya re: “A bo go latlhega lefatshe le lewatle, ka gonne Diabolo o fologetse kwa go lona, a le bogale jo bogolo, ka a itse gore o na le lobaka lo lokhutshwane lwa nako.” (Tshenolo 12:12) Satane o galefetse go bo a ntshitswe kwa legodimong e bile a saletswe ke lobaka lo lo khutshwane fela lwa nako. Bogale jwa gagwe bo dira gore a tlisetse lefatshe matshwenyego kgotsa ‘tatlhego.’ Mo kgaolong e e latelang, re tla ithuta go le gontsi ka ‘tatlhego’ eo. Mme fa re sa ntse re akantse ka seo, re ka nna ra ipotsa go re, Bogosi bo ka dira jang gore thato ya Modimo e dirwe mo lefatsheng?
15. Thato ya Modimo ke eng ka lefatshe?
15 Sa ntlha, gakologelwa gore thato ya Modimo ke eng ka lefatshe. O ithutile ka yone mo Kgaolong ya 3. Kwa Edene, Modimo o ne a bontsha gore thato ya gagwe ke gore lefatshe leno le tlale ka batho ba ba siameng ba ba sa sweng. Satane o ne a dira gore Adame le Efa ba leofe, mme seno se ile sa ama go diragadiwa ga thato ya Modimo mo lefatsheng mme le fa go ntse jalo ga se a ka sa fetola maikaelelo a Modimo ka lefatshe. Jehofa o sa ntse a ikaeletse gore ‘basiami ba rue lefatshe, mme ba age mo go lone ka bosakhutleng.’ (Pesalema 37:29) Mme Bogosi jwa Modimo bo tla diragatsa seo. Jang?
16, 17. Daniele 2:44 e re bolelela eng ka Bogosi jwa Modimo?
16 Akanya ka boporofeti jo bo mo go Daniele 2:44. Bo balega jaana: “Mo metlheng ya dikgosi tseo Modimo wa legodimo o tla tlhoma bogosi jo bo se kitlang bo senngwa le ka motlha. Mme bogosi joo ga bo kitla bo fetisediwa mo bathong bape ba bangwe. Bo tla thubaganya bo fedisa magosi ano otlhe, mme bo tla ema ka bosakhutleng.” Seno se re bolelela eng ka Bogosi jwa Modimo?
17 Sa ntlha, se re bolelela gore Bogosi jwa Modimo bo ne bo tshwanetse go tlhomiwa “mo metlheng ya dikgosi tseo,” kgotsa fa magosi a mangwe a sa ntse a busa. Sa bobedi, se re bolelela gore Bogosi jono bo tla ema ka bosakhutleng. Ga bo kitla bo fenngwa le fa e le go tseelwa sebaka ke bogosi jo bongwe. Sa boraro, re a lemoga gore go tla nna le ntwa fa gare ga Bogosi jwa Modimo le magosi a lefatshe leno. Go tla fenya Bogosi jwa Modimo. Kwa bokhutlong, e tla bo e le jone fela bogosi jo bo busang batho. Ka nako eo, batho ba tla ipelela Bogosi jo bo a gaisang otlhe jo ba iseng ba ko ba bo bone.
18. Ntwa ya bofelo fa gare ga Bogosi jwa Modimo le dipuso tsa lefatshe leno e bidiwa eng?
18 Baebele e re bolelela go le gontsi ka ntwa eo ya bofelo fa gare ga Bogosi jwa Modimo le magosi a lefatshe leno. Ka sekai, e re ruta gore fa bokhutlo bo ntse bo atamela, meya e e boikepo e tla anamisa maaka go tsietsa ‘dikgosi tsa lefatshe lotlhe le le nang le banni.’ Ka ntlha yang? ‘Go phuthela [dikgosi tseno] kwa ntweng ya letsatsi le legolo la Modimo Mothatayotlhe.’ Dikgosi tsa lefatshe di tla phuthelwa mmogo “kwa lefelong le le bidiwang Hara-Magedona ka Sehebera.” (Tshenolo 16:14, 16) Ka ntlha ya se se buiwang mo ditemaneng tse pedi tseo, ntwa ya bofelo fa gare ga dipuso tsa batho le Bogosi jwa Modimo e bidiwa ntwa ya Hara-Magedona, kgotsa Aramagedona.
19, 20. Ke eng se se dirang gore thato ya Modimo e se ka ya dirwa mo lefatsheng gone jaanong?
19 Bogosi jwa Modimo bo tla fitlhelela eng ka nako ya Aramagedona? A ko o akanye gape gore thato ya Modimo ke eng ka lefatshe. Jehofa Modimo o ikaeletse gore lefatshe le tladiwe ka batho ba ba itekanetseng ba ba siameng ba ba mo direlang mo Paradaiseng. Ke eng se se dirang gore go se ka ga nna jalo gone jaanong? Sa ntlha, re batho ba ba nang le boleo, re a lwala e bile re a swa. Le fa go ntse jalo, mo Kgaolong ya 5, re ithutile gore Jesu o ne a re swela gore re kgone go tshelela ruri. Ga go pelaelo gore o gakologelwa mafoko a a mo Efangeleng ya ga Johane, a a reng: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.”—Johane 3:16.
20 Bothata jo bongwe ke gore batho ba le bantsi ba dira dilo tse di bosula. Ba bua maaka, ba a tsietsa e bile ga ba itshware sentle. Ga ba batle go dira thato ya Modimo. Batho ba ba dirang dilo tse di boikepo ba tla senngwa ka nako ya ntwa ya Modimo ya Aramagedona. (Pesalema 37:10) Lebaka le lengwe la go bo thato ya Modimo e sa dirwe mo lefatsheng ke gore dipuso ga di kgothaletse batho go e dira. Dipuso di le dintsi di ba kgothaletsa go dira se se bosula, di setlhogo kgotsa di tletse ditiro tsa boferefere. Baebele e bua fela ka tlhamalalo e re: ‘Motho o laotse motho yo mongwe go mo utlwisa botlhoko.’—Moreri 8:9.
21. Bogosi bo tla dira jang gore thato ya Modimo e dirwe mo lefatsheng?
21 Morago ga Aramagedona, batho ba tla busiwa ke puso e le nngwe fela, e leng Bogosi jwa Modimo. Bogosi joo bo tla dira gore thato ya Modimo e dirwe le go tlisa masego a a molemolemo. Ka sekai, bo tla fedisa Satane le madimona a gagwe. (Tshenolo 20:1-3) Maatla a setlhabelo sa ga Jesu a tla dirisiwa gore batho ba ba ikanyegang ba se ka ba tlhola ba lwala le fa e le go swa. Go na le moo, ba tla kgona go tshelela ruri fa Bogosi joo bo busa. (Tshenolo 22:1-3) Lefatshe le tla dirwa paradaise. Ka jalo, Bogosi bo tla dira gore thato ya Modimo e dirwe mo lefatsheng, e bile bo tla itshepisa leina la Modimo. Seno se bolela eng? Se bolela gore kgabagare, mongwe le mongwe yo o tla bong a tshela fa Bogosi jwa Modimo bo busa o tla tlotla leina la ga Jehofa.
BOGOSI JWA MODIMO BO TLA TSAYA KGATO LENG?
22. Re itse jang gore Bogosi jwa Modimo bo ne jwa se ka jwa tla fa Jesu a ne a le mo lefatsheng kgotsa ka bonako fela fa a sena go tsosiwa mo baswing?
22 Fa Jesu a ne a bolelela barutwa ba gagwe gore ba rapele ba re, “A bogosi jwa gago bo tle,” go ne go bonala sentle gore Bogosi bo ne bo ise bo tle ka nako eo. A bo ne jwa tla fa Jesu a ne a tlhatlogela kwa legodimong? Nnyaa, ka gonne Petere le Paulo ba ne ba re fa Jesu a sena go tsosiwa, boporofeti jo bo mo go Pesalema 110:1 bo ne jwa diragadiwa mo go ene, jo bo reng: “Jehofa o raya Morena wa me a re: ‘Nna kafa seatleng sa me sa moja go fitlha ke baya baba ba gago gore e nne sebeo sa dinao tsa gago.’” (Ditiro 2:32-35; Bahebera 10:12, 13) O ne a tshwanelwa ke gore a lete lobakanyana.
Fa Bogosi jwa Modimo bo busa, thato ya gagwe e tla dirwa mo lefatsheng jaaka e dirwa kwa legodimong
23. (a) Bogosi jwa Modimo bo simolotse leng go busa? (b) Re tla tlotla ka eng mo kgaolong e e latelang?
23 O ne a tshwanetse go leta lobaka lo lokae? Mo lekgolong la bo19 le la bo20 la dingwaga, baithuti ba ba tlhoafetseng ba Baebele ba ile ba bala dipalo mme ba lemoga gore lobaka lwa go leta ga gagwe lo ne lo tlile go khutla ka 1914. (Malebana le letlha leno, leba Dintlha Tse di Oketsegileng, ditsebe 215-18.) Ditiragalo tsa lefatshe tse di neng tsa simolola ka 1914 di ne tsa tlhomamisa gore baithuti bano ba ba tlhoafetseng ba Baebele ba ne ba opile kgomo lonaka. Go diragadiwa ga boporofeti jwa Baebele go bontsha gore ka 1914, Keresete o ne a nna Kgosi mme Bogosi jwa Modimo jwa selegodimo jwa simolola go busa. Ka jalo, re tshela mo ‘lobakeng lo lokhutshwane lwa nako’ lo lo saletseng Satane. (Tshenolo 12:12; Pesalema 110:2) Gape, re ka bua re sa okaoke gore go ise go ye kae, Bogosi jwa Modimo bo tla tsaya kgato ya go dira gore thato ya gagwe e dirwe mo lefatsheng. A dikgang tseno ga di go itumedise? A o a di dumela? Kgaolo e e latelang e tla go thusa go bona gore eleruri Baebele e ruta dilo tseno.


text:
2 “Mme jaanong lona baperesiti, taelo eno e lebisitswe kwa go lona.+2 Fa lo gana go reetsa e bile lo sa tseye go galaletsa leina la me go le masisi,”* go bua Jehofa wa masomosomo, “ke tla lo romelela phutso,+ e bile ke tla dira gore masego a lona a fetoge diphutso. Eleruri, ke dirile gore masego a lona a fetoge diphutso,+ ka gonne ga lo tseye seno masisi.”3 “Ka ntlha ya ditiro tsa lona, ke tla senya* peo e lo e jetseng,+ e bile ke tla lo gasa boloko mo difatlhegong, boloko jwa diphologolo tse lo ntshang ditlhabelo ka tsone kwa meletlong ya lona; mme lo tla tlosiwa mmogo le jone.*4 Foo lo tla itse gore ke lo romeletse taelo eno gore kgolagano ya me le Lefi e tle e tswelele,”+ go bua Jehofa wa masomosomo.5 “Kgolagano e ke e dirileng le ene e ne e le ya botshelo le ya kagiso, tse ke neng ka di mo naya gore a mpoife.* O ne a mpoifa, o ne a tlotla leina la me.6 Molao* wa boammaaruri o ne o le mo molomong wa gagwe,+ e bile ga a ise a bue sepe se se bosula. O ne a tshela le nna ka kagiso gape o ne a tlhamaletse,+ e bile o ne a thusa batho ba le bantsi gore ba tlogele go dira dilo tse di bosula.7 Gonne molomo wa moperesiti o tshwanetse go boloka kitso, e bile batho ba tshwanetse go batla kaelo* mo go ene,+ ka gonne ke morongwa wa ga Jehofa wa masomosomo.8 “Le fa go ntse jalo, lona ka bolona lo fapogile mo tseleng. Lo dirile gore ba le bantsi ba palelwe ke go ikobela molao.+ Lo sentse kgolagano ya ga Lefi,”+ go bua Jehofa wa masomosomo.9 “Ka jalo, ke tla dira gore lo nyatsege lo bo lo kokobediwe fa pele ga batho botlhe, ka gonne ga lo a ka lwa ikobela ditsela tsa me, mme lo ne lo na le tlhaolele fa lo diragatsa molao.”+10 “A rotlhe ga re na rre a le mongwe?+ A ga re a bopiwa ke Modimo a le mongwe? Ka jalo, ke ka ntlha yang fa re direlana boferefere,+ re tlola kgolagano e Modimo a e dirileng le borraaronamogolo?11 Juda o dirile boferefere, e bile go dirilwe selo se se makgapha mo Iseraele le mo Jerusalema; gonne Juda o tlontlolotse Jehofa, yo o ratang se se boitshepo,*+ e bile o nyetse mosadi yo o obamelang modimo o sele.*+12 Jehofa o tla senya ope fela yo o dirang seno mo ditenteng tsa ga Jakobe, le fa e ka tswa e le mang,* le fa gone a ntshetsa Jehofa wa masomosomo+ setlhabelo sa mpho.”13 “Mme go na le selo se sengwe gape* se lo se dirang, se se dirang gore sebeso sa ga Jehofa se tlale ka dikeledi le go sisa pelo, mo e leng gore ga a tlhole a tsaya tsia setlhabelo sa lona sa mpho kgotsa a amogela sepe fela se lo se ntshang.+14 Mme lwa re, ‘Ka lebaka lefe?’ Ka gore Jehofa ke mosupi wa gore o ne wa direla mosadi wa bosha jwa gago boferefere, le fa gone e le molekane wa gago e bile e le mosadi yo o dirileng kgolagano le ene.*+15 Le fa go ntse jalo, go na le mongwe yo o neng a se ka a dira seno, ka gonne a ne a sa ntse a na le bontlhanngwe jwa moya wa Modimo. Mme ene yoo o ne a batla eng? Losika* lwa Modimo. Jaanong elang megopolo ya lona* tlhoko, e bile lo se ka lwa direla basadi ba bosha jwa lona boferefere.16 Gonne ke tlhoile* tlhalo,”+ go bua Jehofa, Modimo wa Iseraele, “e bile ke tlhoile motho yo o dirang thubakanyo,” go bua Jehofa wa masomosomo. “Elang megopolo ya lona tlhoko, mme lo se ka lwa dira boferefere.+17 “Lo lapisitse Jehofa ka mafoko a lona.+ Le fa go ntse jalo, lwa re, ‘Re mo lapisitse ka eng?’ Ka go bua lo re, ‘Mongwe le mongwe yo o dirang bosula o siame mo matlhong a ga Jehofa, e bile o a mo itumelela,’+ kgotsa ka go bua lo re, ‘O kae Modimo wa tshiamiso?’”
Dintlha Tse di Kwa Tlase
^ Kgotsa “lo sa re sepe ka go galaletsa leina la me.”


text:
SETLHOGO SA KA FA NTLE
Tsela e o Lebang Dilo ka Yone e Botlhokwa!
Ke sefe sa dilo tse di latelang se o akanyang gore se dira gore o itumele?
Maemo a gago
Dijini tsa gago
Tsela e o lebang dilo ka yone
GONGWE bangwe ba ka itlhophela “maemo mangwe” ba bo ba re, “Ke ne ke tla itumela . . .
“fa nkabo ke na le madi a mantsi”
“fa nkabo ke le mo lenyalong le le itumetseng”
“fa nkabo ke sa lwale”
Boammaaruri ke gore tsela e o lebang dilo ka yone ke yone e dirang gore o itumele, e seng maemo a gago kgotsa dijini tsa gago. Mme tseo ke dikgang tse di molemo. Goreng re rialo? Ka gonne go farologana le maemo a gago kgotsa dijini tsa gago—tse o kgonang go di laola go le gonnye kgotsa tse o sa kgoneng go di laola gotlhelele—o ka kgona go fetola tsela e o lebang dilo ka yone.
‘KALAFI E E SIAMENG’
Seane sa Baebele sa re: “Pelo e e ipelang e dira sentle jaaka kalafi, mme moya o o hutsafetseng o omisa marapo.” (Diane 17:22) Ka jalo re ka re, tsela e o lebang dilo ka yone e botlhokwa! E ka dira gore o fitlhelele sengwe kgotsa o ineele, kgotsa e ka dira gore o kgone go itshokela tiragalo nngwe e e botlhoko kgotsa o palelwe.
Bangwe ba ka tswa ba tsaya gore seo ga se boammaaruri. Ba ka nna ba re:
‘Goreng ke tshwanetse go dira e kete ke siame?’
‘Go leba dilo ka tsela e e siameng go ka se fetole maemo a me.’
‘Go botoka go sa ijese dijo tsa ditoro.’
Go ka lebega go utlwala go akanya jalo. Le fa ntse jalo, go na le melemo ya go leba dilo ka tsela e e siameng. Ka sekai, akanya ka maemo a a latelang.
Alex le Brian ba dira ka natla kwa ba berekang gone. Ga ba dire tiro e e tshwanang. Morago ga gore mookamedi wa bone a sekaseke ditiro tsa bone, o ba bontsha diphoso.
Alex: “Ke ntshitse ga tshwene fa ke dira tiro eno, mme ke sa ntse ke sa e dira sentle! Ga ke na go tsamaya ke dira tiro eno sentle. Le fa ke re ke dira ka natla, go tshwana fela. Tota ke itshwenyetsang ka go leka?”
Brian: “Mothapi wa me o ne a mpontsha dintlha dingwe tse di neng di mo kgatlha ka tiro ya me, mme gone ke ne ke dirile diphoso di se kae tse di masisi. Ke ithutile dintlha tsa botlhokwa tse di tla nthusang go tokafatsa mo nakong e e tlang.”
O AKANYANG?
Dikgwedi di le thataro go tloga jaanong, ke mang yo e tla bong e le modiri yo o molemo—Alex kgotsa Brian?
Fa o ka bo o le mong wa kgwebo, ke ofe wa banna bano yo o neng o ka mo thapa kgotsa wa itumelela go mo duela?
Fa o kgobegile marapo, a o leba dilo jaaka Alex kgotsa Brian?
Andrea le Brittney ba nna fela ba jewa ke bodutu. Mongwe le mongwe wa bone o na le tsela ya gagwe ya go lebana le boemo joo.
Andrea o rata go ikakanyetsa a le nosi. Ga a batle go direla ba bangwe dilo tse di molemo fa ba sa mo direla sepe. A re: ‘Goreng ke tshwanetse go fetsa nako ke direla batho ba ba ka se nneyeng sepe?’
Brittney o tsaya matsapa go bontsha batho bopelontle le go ba direla dilo tse di molemo, go sa kgathalesege gore a ba a leboga kgotsa nnyaa. O tshela ka molao wa gore o tshwanetse go direla ba bangwe se o batlang ba go se direla. (Luke 6:31) Mo go Brittney, go dira molemo ke molemo ka bogone.
O AKANYANG?
Ke ofe wa basadi bano yo o neng o ka rata e nna tsala ya gago?
Ke ofe wa bone yo a ka itumelelang go itsalanya le ba bangwe?
Fa o jewa ke bodutu, a o leba dilo jaaka Andrea kgotsa jaaka Brittney?
Gongwe o itse batho ba ba lebang dilo jaaka Brian le Brittney. Gongwe o ka tswa o akanya gore o tshwana le bone. Fa e le gore go ntse jalo, ga go pelaelo gore o a bona gore tsela e o lebang dilo ka yone e ka fetola dilo. Mme go tweng fa o tshwana le Alex kgotsa Andrea? Ela tlhoko dilo tse tharo tse di tla go thusang gore o lebe dilo sentle ka dinako tse di boima.
1 O SE KA WA FELELWA KE TSHOLOFELO
BAEBELE YA RE: “A o itshupile o kgobegile marapo mo letsatsing la matshwenyego? Maatla a gago a tla tlhaela.”—Diane 24:10.
SE E SE KAYANG: Go itlhoboga go tla dira gore o felelwe ke maatla a o a tlhokang go tokafatsa maemo a gago kgotsa go lebana le one.
SEKAI: Juliza o godile a sa itumela. Rraagwe o ne a nwa bojalwa thata e bile lelapa la gaabo le ne le humanegile. Ba ne ba fuduga thata. Kwa tshimologong, ditiragalo tseo di ne tsa dira gore Juliza a itlhoboge mo botshelong. Mme seo se ne sa fetoga. O thusitswe ke eng? A re: “Baebele e ne ya nthusa go fetola tsela e ke lebang dilo ka yone le eleng pele batsadi ba me ba rarabolola mathata a bone. Mme go tla go fitlha gompieno, dikgakololo tse di mo Baebeleng di nthusa gore ke se ka ka nnela go leba dilo ka tsela e e sa siamang. Jaanong fa batho ba itshwara ka tsela e ke sa e rateng, ke leka go tlhaloganya gore goreng ba dira jalo.”
Juliza o ithutile gore Baebele ke buka ya melaometheo e e botlhokwa. Kgakololo ya yone e ka go thusa gore o kgone go itshokela maemo a a thata. Ka sekai, Baefeso 4:23 ya re: “Lo dirwe basha mo maatleng a a tlhotlheletsang mogopolo wa lona.”
Fela jaaka temana eo e bontsha, o ka fetola tsela e o lebang dilo ka yone. O ka kgona go ‘ntšhafatsa’ tsela e o akanyang ka yone. Le fa go ntse jalo, go dira jalo ke selo se se tswelelang. Ke sone se temana eno e re kgothaletsang gore re nne re “dirwe basha.”
2 TLHOMA MOGOPOLO MO DILONG TSE DI SIAMENG
BAEBELE YA RE: “Malatsi otlhe a yo o bogisiwang a bosula; mme yo o nang le pelo e e thamileng o nna le modiro ka metlha.”—Diane 15:15.
SE E SE KAYANG: Fa o leba dilo ka tsela e e sa siamang, o tla ikutlwa o ‘bogisiwa’ e bile letsatsi lengwe le lengwe le tla bonala le le “bosula” kgotsa le kgoba marapo. Mme fa o tlhoma mogopolo mo dilong tse di siameng, o tla nna le ‘pelo e e itumetseng’ e bile o tla itumela. Tshwetso ke ya gago.
SEKAI: Morago ga gore Yanko a dirwe karo ya go ntsha tlhagala mo bobokong ka makgetlo a le mmalwa, o ne a sa tlhole a kgona go tsamaya le go bua sentle. Yanko o ne a fetsa dingwaga a kgobegile marapo ka gonne o ne a akanya gore a ka se tlhole a fitlhelela dilo tse a neng a batla go di fitlhelela. Mme o ne a fetoga. Jang? A re: “Go na le go nnela go akanya ka dilo tse ke sa kgoneng go di dira, ke leka go akanya ka dilo tse di kgothatsang.”
Tsela nngwe e Yanko a dirang seno ka yone ke go bala ditemana tsa Baebele. A re: “Seno se nthusa go nna ke leba dilo sentle. Ga ke ise ke lebale ka dilo tse ke batlang go di fitlhelela mo isagweng, mme ke sa ntse ke tlhomile mogopolo mo dilong tse dinnye tse ke kgonang go di fitlhelela gone jaanong. Fa go tla dilo tse di kgobang marapo mo mogopolong wa me, ke akanya ka dilo tse dintsi tse di dirang gore ke itumele.”
Fela jaaka Yanko, o ka kgona go tlogela go akanya ka dilo tse di kgobang marapo mme wa akanya ka dilo tse di molemo. Fa o lebane le maemo a a thata—gongwe a botsogo jaaka Yanko—ipotse jaana: ‘A tota maemo a ka se fetoge? A go na le se nka se dirang kgotsa ke itlhoboge?’ Leka go akanya ka dilo tse di kgothatsang, e seng tse di kgobang marapo.
3 DIRELA BA BANGWE DILO
BAEBELE YA RE: “Go na le boitumelo jo bogolo mo go abeng go na le jo bo leng gone mo go amogeleng.”—Ditiro 20:35.
SE E SE KAYANG: Go abela ba bangwe go tswa pelong go dira gore motho yo o abang a kgotsofale. Ka ntlha yang? Ka gonne re bopilwe re na le bokgoni jwa go akanyetsa ba bangwe. (Bafilipi 2:3, 4; 1 Johane 4:11) Go itumelela go direla ba bangwe dilo tse di molemo go ka re thusa thata go itshokela maemo a a boima mo botshelong.
SEKAI: Josué o na le bolwetse jwa go phatloga ga lerapo la mokwatla. O nna fela a le mo ditlhabing. Mme Josué o itumelela go thusa batho ba bangwe. A re: “Go na le gore ke re ‘Ga ke kgone go dira seo,’ ke itumelela go akanya ka ditsela tse dingwe tsa go thusa ba bangwe ka ditiro tsa bone tsa letsatsi le letsatsi. Ke batla ditsela tsa go direla ba bangwe dilo tse di molemo mme seo se dira gore ke itumele.”
SE O KA SE DIRANG
Batla ditshono tsa go direla ba bangwe dilo tse di molemo. Ka sekai, a o ka apeela moagelani wa gago yo o lwalang? A o ka thusa mogodi mongwe yo o tlhokang thuso ka ditiro tsa mo lelapeng?
Tlhokomela tsela e o lebang dilo ka yone fela jaaka o ne o ka tlhokomela tshingwana. Kumola mefero e e kotsi ya go itlhoboga le ya go leba dilo ka tsela e e sa siamang. Jala dipeo tsa tsholofelo ya mmatota mme o nontshe botshelo jwa gago ka go dira dilo tse di dirang gore o lebe dilo sentle. O tla roba dijalo tse di molemo, e leng maikutlo a a tla dirang gore o itumelele botshelo. E bile di tla tlhomamisa ntlha ya gore tsela e o lebang dilo ka yone e botlhokwa!
Batho bangwe ba tlhokomela botsogo jwa bone ka go gana go ja dijo tse di rileng; le wena o ka dira jalo ka go gana go leba dilo ka tsela e e sa siamang


text:
41Dintwa di tswa kae, le dikganetsanyo di tswa kae mo go lona? A ga di tswe gona mo dikeletsong tsa lona tse di bosula tse di lwang mo ditokololong tsa lona?
2Lo a eletsa, mme lo a tlhoka; lo a bolaya, lo fufege, mme ga lo ka ke lwa amogela sepe; lo tsose kgang, lo lwe, mme lo a tlhoka, ka lo sa rapele. 3Lo a rapela, mme ga lo amogele sepe, ka gonne lo rapela ka mokgwa o o bosula, gore lo tle lo senye dilo ka bofafalele mo dikgatlhegong tsa lona. 4Banna le basadi ba lo senyang nyalano! A ga lo itse gore go tsalana le lefatshe ke go nna mmaba wa Modimo? Kana yo o ratang go nna tsala ya lefatshe o itira mmaba wa Modimo.
Baroma 8:7
1 Joh. 2:15
5A kampo lo gopola gore Lokwalo lo buela lefela, fa lo re: “Modimo o tlhologeletswe mowa o o o tsentseng mo go rona ka lefufa”?
Math. 6:24
6Mme o naya boitshwarelo jo bogolo bogolo; ke ka moo o buang o re: “Modimo o ganetsa baikgodisi, mme baikokobetsi o ba naya bopelotlhomogi.”
Jobe 22:29
Math. 23:12
1 Pet. 5:5
7Ka moo, ikokobeletseng Modimo; ganetsang Diabolo, mme o tla tshaba mo go lona.
1 Pet. 5:8,9
8Atamelang Modimo, mme o tla lo atamela. Tlhapang diatla, lona baleofi, lo itshepise dipelo, lona ba lo maikutlo mabedi.
Jes. 1:16
9Utlwang botlhoko, lo hutsafale, lo lele. A go tshega ga lona go fetoge khutsafalo, le boitumelo bo fetoge maswabi. 10Ikokobetseng fa pele ga Morena, mme o tla lo godisa.
11Ba ga etsho, lo se ka lwa kgobana. Yo o kgobang mokaulengwe wa gagwe gongwe a mo sekisa, o kgoba molao, e bile o sekisa molao. Mme fa wena o sekisa molao, o tla bo o se modirisi wa molao, mme o le mosekisi wa one. 12Motlhomi wa molao le moatlhodi ke a le mongwe fela yo o nonofileng go pholosa le go latlha. Mme wena o mang, yo o sekisang mongwe-ka-wena?
Baroma 2:1
14:4
13Jaanong lona ba lo reng: “Kajeno gongwe kamoso re tla ya kwa motseng wa bolebelebe, re dika ngwaga teng, re rekisa, re bapala.”
14Lona ba lo sa itseng tsa kamoso, botshelo jwa lona ke eng? Kana lo mouwane fela o o a tleng o bonale ka sebakanyana fela, o tloge, o nyelele.
15Etswe lo ka bo lo re: “Fa Morena a rata, re tla phela, re dira se kampo se.” 16Mme jaanong lo ipelafatsa ka maikgantsho a lona. Boipelafatso bongwe le bongwe jo bo ntseng jalo bo bosula.
17Jaanong yo o itseng go dira molemo, mme a sa o dire, o a leofa.


text:
SETLHOGO SA KA FA NTLE | A GO NA LE BAENGELE? GORENG O TSHWANETSE GO ITSE?
Kafa Baengele Ba ka Go Thusang ka Gone
Baengele ba ba ikanyegang ba rata go thusa batho e bile ba itumelela go dira thato ya ga Jehofa. Fa Modimo a bopa lefatshe, baengele ba ne ba “goa mmogo ka boipelo, le bomorwa Modimo botlhe ba ne ba simolola go goa ba baka.” (Jobe 38:4, 7) Baengele ga ba bolo go eletsa go “tlhodumela” boporofeti jo bo buang ka se se tla diregang mo lefatsheng mo nakong e e tlang.—1 Petere 1:11, 12.
Baebele e bontsha gore ka dinako dingwe baengele ba ne ba sireletsa baobamedi ba boammaaruri gore ba kgone go dira thato ya Modimo. (Pesalema 34:7) Ka sekai:
Fa Jehofa a senya motse o o bosula wa Sodoma le Gomora, baengele ba ne ba thusa Lote yo o ikanyegang le lelapa la gagwe go tshaba.—Genesise 19:1, 15-26.
Bogologolo kwa Babelona fa makau a mararo a Bahebera a ne a latlhelwa mo leubelong la molelo gore a swe, Modimo o ne a romela moengele wa gagwe mme a golola batlhanka bao ba gagwe.—Daniele 3:19-28.
Fa Daniele a sena go fetsa bosigo a latlhetswe mo khuting ya ditau, o ne a tlhalosa gore ga a ka a swa ka gonne Modimo “o ne a romela moengele wa gagwe mme a tswala molomo wa ditau.”—Daniele 6:16, 22.
BAENGELE BA NE BA THUSA PHUTHEGO YA BOKERESETE YA BOGOLOGOLO
Ka dinako dingwe baengele ba Modimo ba ne ba thusa phuthego ya Bokeresete ya bogologolo go diragatsa thato ya ga Jehofa. Ka sekai:
Moengele o ne a bula dikgoro tsa kgolegelo mme a raya baaposetoloi ba ba neng ba tswaletse gore ba ye go tswelela ba rera mo tempeleng.—Ditiro 5:17-21.
Moengele o ne a laela moreri yo o bidiwang Filipo go ya kwa tseleng ya sekaka e e neng e tswa kwa Jerusalema e ya Gasa gore a ye go rerela Moethiopia mongwe yo o neng a ile go obamela kwa Jerusalema.—Ditiro 8:26-33.
Ka nako ya fa Modimo a ne a letla batho ba e seng Bajuda go nna Bakeresete, moengele o ne a bonala kwa modiredimogolong wa masole a Roma e bong Korenelio a bo a mo raya a re a laletse moaposetoloi Petere kwa legaeng la gagwe.—Ditiro 10:3-5.
Fa moaposetoloi Petere a ne a tswaletswe mo kgolegelong, moengele o ne a bonala kwa go ene a bo a mo ntsha mo kgolegelong.—Ditiro 12:1-11.
KAFA BAENGELE BA KA GO THUSANG KA GONE
Gompieno ga go na bosupi jo bo bontshang gore Modimo o dirisa baengele go thusa batho ka kgakgamatso jaaka mo Baebeleng. Le fa go ntse jalo, Jesu o ne a bua jaana: “Dikgang tse di molemo tseno tsa bogosi di tla rerwa mo lefatsheng lotlhe le le nang le banni gore e nne bosupi mo ditšhabeng tsotlhe; mme go tswa foo bokhutlo bo tla tla.” (Mathaio 24:14) A o ne o itse gore barutwa ba ga Keresete ba dira tiro eno ba kaelwa ke baengele?
Buka ya Baebele ya Tshenolo e bontsha gore baengele ba tshwaregile ka go thusa batho mo lefatsheng lotlhe go ithuta ka Jehofa Modimo le ka boikaelelo jwa gagwe ka batho. Moaposetoloi Johane o ne a kwala jaana: “Ka bona moengele yo mongwe a fofa mo gare ga legodimo, o ne a tshotse dikgang tse di molemo tsa bosakhutleng go di bolela e le mafoko a a itumedisang mo go ba ba nnang mo lefatsheng, le mo setšhabeng sengwe le sengwe le lotso le teme le batho, a bua ka lentswe le le kwa godimo a re: ‘Boifang Modimo lo bo lo mo neye kgalalelo, ka gonne nako ya gagwe ya go atlhola e gorogile, mme jalo obamelang Ene yo o dirileng legodimo le lefatshe le lewatle le metswedi ya metsi.’” (Tshenolo 14:6, 7) Gompieno go na le maitemogelo a batho ba le bantsi a a bontshang gore baengele ba tshegetsa tiro ya go rera e e dirwang mo lefatsheng lotlhe. Tota le fa moleofi a ikwatlhaya a bo a direla Jehofa gape, “go tsoga boipelo mo baengeleng ba Modimo.”—Luke 15:10.
Go tla diregang fa tiro ya go rera e weditswe? ‘Masomo a a kwa legodimong’ a baengele a tla bo a na le Jesu Keresete e leng Kgosi ya dikgosi, fa a ya “ntweng ya letsatsi le legolo la Modimo Mothatayotlhe” kwa lefelong le le bidiwang Haramagedona. (Tshenolo 16:14-16; 19:14-16) Baengele ba ba maatla ba tla diragatsa katlholo ya Modimo fa Morena Jesu a “tlisa pusoloso mo go . . . ba ba sa reetseng dikgang tse di molemo kaga Morena wa rona Jesu.”—2 Bathesalonika 1:7, 8.
Ka jalo, tlhomamisega gore baengele ba batla go go thusa. Ba kgatlhegela batho ba ba batlang go direla Modimo e bile Jehofa o ba dirisitse makgetlo a mantsi go nonotsha le go sireletsa batlhanka ba gagwe ba ba ikanyegang mo lefatsheng.—Bahebera 1:14.
Ka jalo, mongwe le mongwe wa rona o tshwanetse go dira tshwetso e e botlhokwa. A re tla reetsa le go ikobela dikgang tse di molemo tse di rerwang mo lefatsheng lotlhe? Basupi ba ga Jehofa ba ba mo lefelong la lona ba tla itumelela go go thusa gore o bone thuso ya baengele ba ba maatla ba Modimo.


text:
Tsuki Ga Michibiku Isekai Douchuu - Bölüm 72
MANGA DISCUSSION
BENZER SERİLER
12/11/2020
28/06/2021
14/04/2020
05/01/2021
Tags:
Tsuki Ga Michibiku Isekai Douchuu, Tsuki Ga Michibiku Isekai Douchuu bölüm 73, Tsuki Ga Michibiku Isekai Douchuu bölüm 74, Tsuki Ga Michibiku Isekai Douchuu bölüm 75, Tsuki Ga Michibiku Isekai Douchuu bölüm 76, Tsuki Ga Michibiku Isekai Douchuu bölüm 77, Tsuki Ga Michibiku Isekai Douchuu bölüm 78, Tsuki Ga Michibiku Isekai Douchuu bölüm 79, Tsuki Ga Michibiku Isekai Douchuu bölüm 80, Tsuki Ga Michibiku Isekai Douchuu türkçe oku


text:
81Ka lone letsatsi leo kgosi Ahasewerose a naya mohumagadi Esetere ntlo ya ga Hamane, mmaba wa Bajuta; mme Moretogai a tla fa pele ga kgosi; gonne Esetere o ne a e boleletse, fa e le wa ga gabo. 2Mme kgosi ya rola palamonwana ya yona e e kanang e e e amogileng Hamane, ya e neela Moretogai, mme Esetere a baya Moretogai mookamedi wa ntlo ya ga Hamane.
3Esetere a ba a bua gape fa pele ga kgosi, a wela fa fatshe fa dinaong tsa yona, a lela a e kokotlela gore e thibele bosula jwa ga Hamane, oora Agage, le maano a gagwe a o a logileng go bolaya Bajuta. 4Ke fa kgosi e otlololela Esetere thobane ya yona ya bogosi ya gouta, mme Esetere a tsoga a ema fa pele ga kgosi,
5a re: “Fa go kgatlha kgosi, mme ke bonye bopelotlhomogi fa pele ga yona, le seo se se siametse kgosi, e bile ke ratega mo matlhong a yona, gona a go kwalwe dikwalo tsa go dirolola dikwalo tsele tsa leano la ga Hamane, morwa Hametatha, oora Agage, tse o di kwaletseng go nyeletsa Bajuta ba ba mo mafatsheng otlhe a kgosi. 6Gonne nka kgona jang go leba bosula jo bo tlang go wela morafe wa ga etsho? Nka kgona jang go leba tatlhego ya losika lwa ga etsho?”
7Kgosi Ahasewerose a raya mohumagadi Esetere le Moretogai wa Mojuta a re: “Bonang, ke neile Esetere ntlo ya ga Hamane, mme ene o pegilwe mo koteng, ka a ne a ntsheditse Bajuta letsogo. 8Jaanong he, fa e le Bajuta a go kwale lona dikwalo tse di siameng mo matlhong a lona ka leina la kgosi, lo di kane ka palamonwana e e kanang ya kgosi. Gonne tsa lokwalo lole tse di kwadilweng ka leina la kgosi tsa kanwa ka palamonwana e e kanang ya kgosi ga di na go dirololwa.”
9Ke fa go bidiwa bakwaledi ba kgosi ka yona nako eo ka kgwedi ya boraro, e bong kgwedi ya Siwane e le 23, mme go kwalwa fela jaaka Moretogai a laela, go kwalelwa Bajuta le babusi ba bagolo le balaodi le dikgosana tsa mafatshe a a simologang kwa India go ya go fitlha kwa Ethiopia, e le mafatshe a le 127; lefatshe lengwe le lengwe la kwalelwa ka mokwalo wa lone le morafe mongwe le mongwe ka puo ya ona le Bajuta ka mokwalo wa bone le ka puo ya bone.
10Ga kwalwa dikwalo ka leina la kgosi Ahasewerose, tsa kanwa ka palamonwana e e kanang ya kgosi, tsa romelwa ka batabogi ba ba palameng dipitse, e bong dipitse tsa borena tse di tswang mo ditaleng tsa boatisetso jwa dipitse tsa kgosi.
11E le dikwalo tse kgosi e dumeletseng Bajuta ba motse mongwe le mongwe ka tsona gore ba kgobokane go emela maphelo a bone le go nyeletsa le go bolaya le go fedisa mophato mongwe le mongwe wa morafe gongwe wa lefatshe o o ka ba tlhaselang, go o fedisa mmogo le bana le basadi le go o thukhutha di-tsa-one 12ka letsatsi le le lengwe mo mafatsheng otlhe a kgosi Ahasewerose ka kgwedi ya 12, e bong kgwedi ya Atare e le 13. 13Dikwalo tseo di ne di na le go dirwa molao mo lefatsheng lengwe le lengwe le go begelwa merafe yotlhe, e le gore Bajuta ba ipaakanyetse letsatsi leo go tla ipusolosetsa mo babeng ba bone. 14Mme batabogi ba ba palameng dipitse tsa borena ba bolola ka lobelo, ba itlhaganetse ka taelo ya kgosi; molao oo wa begwa le mo Susane, motseng o o femetsweng.
15Mme Moretogai a tswa fa pele ga kgosi a apere diaparo tsa bogosi tsa bobududu le bosweu, a rwele serwalo se segolo sa gouta, a apere kobo ya masela a masweu le a botala jo bo bohibidu. Mme motse wa Susane wa duduetsa wa itumela. 16Bajuta ba ne ba dirafaletswe ke lesedi le boitumelo le boipelo le tlotlego. 17Le mo lefatsheng lengwe le lengwe le motseng mongwe le mongwe kwa lefoko la kgosi le molao wa yona di fitlhang teng ga nna boitumelo le boipelo mo Bajuteng le moletlo wa go nwa le letsatsi la kgatlhego. Mme ba bantsi ba merafe ya lefatshe ba iphetola Bajuta; gonne go tshoga Bajuta go ne go ba wetse.


text:
31Bakaulengwe, re sa ntse re re: Re rapeleleng gore Lefoko la Morena le ate ka bonako, le be le galalediwe fela jaaka mo go lona;
2le gore re gololwe mo bathong ba ba sokameng ba ba bosula; gonne go dumela ga se ga botlhe.
3Mme Morena o boikanyo yo o tla lo tiisang, a ba a lo femela mo go yo-o-bosula.
4Mme re lo ikanya mo Moreneng gore se re se lo laelang, lo a se dira, le gona lo tla nna lo se dira.
Bagal. 5:10
5A Morena a gogele dipelo tsa lona loratong lwa Modimo le boitshokong jwa ga Keresete.
6Ba ga etsho, re lo laela ka leina la Morena Jesu Keresete gore lo ikgaoganye le mokaulengwe mongwe le mongwe yo o tsamayang ka bofafalele, e seng ka fa thutong e lo e amogetseng mo go rona.
Baroma 16:17
7Lo itse ka losi ka fa lo tshwanetseng go re etsa ka teng; gonne ga re a ka ra tsamaya ka bofafalele mo go lona.
8Le gona, ga re a ka ra batla go ja dijo mo go ope tse re di fiwang fela, mme re ne ra dira bosigo le motshegare ka matsapa le tapisego gore re se imele ope wa lona.
9Ga se go re, ga re na tshiamelo ya go dira jalo, mme ke go re, re ipee sekao mo go lona gore lo re etse.
1 Bakor. 4:16
10Kana le jale fa re na le lona, re lo laetse jaana ra re: “Fa mongwe a gana go dira, le gona a se ka a ja.”
11Gonne re utlwa go twe, bangwe ba tsamaya ka botlhaswa mo go lona, ba sa dire sepe, fa e se tse di se nang mosola fela. 12Ba ba ntseng jalo re ba laela, e bile re ba laya ka Morena Jesu Keresete gore ba dire ka tidimalo, ba je dijo tse e leng tsa bone.
13Mme lona, bakaulengwe, se lapeng go dira tse di molemo.
14Mme fa mongwe a sa utlwe lefoko la rona ka lokwalo loo, lo mmee leitlho, mme lo se ka lwa kopana nae, gore a tle a tlhajwe ke ditlhong;
1 Bakor. 5:9,11
15le gale lo se ka lwa mo kaya mmaba, mme lo mo kgalemele jaaka mokaulengwe.
16A Morena wa kagiso ka esi a lo nee kagiso ka metlha yotlhe le ka mekgwa yotlhe. A Morena a nne le lona lotlhe!
17Tumediso ya me ke eo, ke le Paulo, ke e kwala ka letsogo la me. Ke yona sesupo sa me mo lokwalong longwe le longwe lo lo tswang go nna; ke kwala jalo.
18A bopelotlhomogi jwa Morena wa rona Jesu Keresete bo nne le lona lotlhe!


text:
TLHAGAFALELA BODIREDI | ITUMELE MO BODIREDING
Amogela Thuso ya Bakaulengwe ba Rona
Jehofa o re neile bakaulengwe le bokgaitsadi gore ba re thuse. (1Pe 5:9) Ba ka re thusa ka dikgwetlho tse re nnang le tsone mo bodireding. Ka sekai, moaposetoloi Paulo o ile a kgothadiwa ke Akhwila le Perisila, Silase, Timotheo le ba bangwe.—Dit 18:1-5.
Bakaulengwe le bokgaitsadi ba ka go thusa jang mo bodireding? Ba ka go naya kgakololo e e tla go thusang fa mongwe a leka go go thibela go rera, fa o ya kwa maetong a go boela kgotsa fa o tshwara thuto ya Baebele. Akanya ka mongwe yo o ka go thusang mo phuthegong ya lona, mme o mo kope gore a go thuse. Seno se tla lo thusa e bile se tla dira gore lo itumele.—Baf 1:25.
LEBANG BIDIO YA ITUMELELE TIRO YA GO DIRA BATHO BARUTWA—AMOGELA THUSO YA GA JEHOFA—BAKAULENGWE BA RONA, LO BO LO ARABA DIPOTSO TSE DI LATELANG:
-
Lesego o ne a kgothaletsa Mmasentle jang go tla dipokanong?
-
Goreng re tshwanetse go laletsa baboledi ba bangwe fa re tshwara dithuto tsa Baebele?
-
Mmasentle le Kgaitsadi Tiro ba ne ba rata eng se se tshwanang?
-
Bakaulengwe le bokgaitsadi ba ba farologaneng ba ka go ruta go nna le bokgoni bofe mo bodireding?


text:
31 “Ke dirile kgolagano le matlho a me.+Ka jalo, ga nka ke ka kgatlhegela kgarebane.+2 Mme gone, kabelo ya me e e tswang kwa Modimong e ne e tla nna efe,Ke ne ke tla bona boswa bofe go tswa kwa go Mothatayotlhe yo o kwa godimo?3 A masetlapelo ga a letela modiraphosoLe matlhotlhapelo a ga a letela ba ba dirang se se utlwisang botlhoko?+4 A Modimo ga a bone ditsela tsa me+E bile a ga a bale dikgato tsotlhe tsa me?5 A nkile ka tsamaya ke bua maaka?*A nkile ka tsietsa mongwe?+6 Mma Modimo a nkale ka dikale tse di tlhomameng;+Foo o tla lemoga gore ke ikanyega mo go ene.+7 Fa e le gore dikgato tsa me di fapoga mo tseleng+Kgotsa pelo ya me e setse matlho a me morago+Kgotsa diatla tsa me di ne di leswafaditswe,8 Foo mma ke jale peo mme go je mongwe o sele,+Mme a se ke se jalang se kumolwe.*9 Fa e le gore pelo ya me e ne e raetswe ke mosadi yo mongwe+E bile ke laletse+ fa kgorong ya moagelani wa me ke letile mosadi wa gagwe,10 Foo a mosadi wa me a silele monna yo mongwe korong,Mme a banna ba bangwe ba tlhakanele dikobo le ene.*+11 Gonne ke ne ke tla bo ke dirile boitshwaro jo bo tlhabisang ditlhong,Molato o ke tshwanetseng go o otlhaelwa ke baatlhodi.+12 E ne e tla bo e le molelo o o lailang le o o senyang,*+O o fisang dilo tsotlhe tse ke nang le tsone.13 Fa ke ne ke gana go direla batlhanka kgotsa malata a me tshiamisoFa ba ne ba ngongorega* ka nna,14 Ke tla dira eng fa Modimo a ntshekisa?*Ke tla mo araba ke reng fa a mpotsa dipotso?+15 A Ene yo o neng a ntira mo popelong ga se ene gape yo o ba dirileng?+A ga se Ene yo o re bopileng pele ga re tsholwa?*+16 Fa e le gore ke ne ka gana go naya bahumanegi se ba neng ba se eletsa+Kgotsa ke ne ka dira gore matlho a motlholagadi a koafale;*+17 Fa e le gore ke ne ke ja dijo tsa me ke le nosiKe sa di kgaogane le dikhutsana;+18 (Gonne go tswa bosheng jwa me khutsana e ne ya gola e na le nna jaaka e kete ke ne ke le rraayone,E bile go tswa bongwaneng* ke ne ke kaela motlholagadi.)19 Fa e le gore ke ne ke bona mongwe a nyelela ka gonne a tlhoka diaparoKgotsa motho yo o humanegileng a se na se a ka se aparang;+20 Fa e le gore ga a* ka a ntshegofatsa+Fa a ntse a ithuthafatsa ka boboa jwa dinku tsa me;21 Fa e le gore ke ne ke tsholeletsa khutsana lebole la me+Fa e ne e tlhoka gore ke e thuse kwa kgorong ya motse;*+22 Foo a lebogo* la me le we mo legetleng la me,Mme a lebogo la me le robegele mo sekgonong.*23 Gonne ke ne ke boifa masetlapelo a a tswang kwa Modimong,Mme ke ne ke sa kgone go itshokela kgalalelo ya gagwe.24 Fa e le gore ke ne ke ikantse gautaKgotsa ke reile gauta e e sa tswakanngwang ka re, ‘O tshireletso ya me!’+25 Fa e le gore ke ne ke itumedisiwa ke dikhumo tsa me tse dintsi+Ka gonne ke ne ke kokoantse dithoto tse dintsi;+26 Fa e le gore ke ne ke bona letsatsi* le phatsimaKgotsa ngwedi o tsamaya o le montle;+27 Mme pelo ya me e bo e tsietsega mo sephiring,Le molomo wa me o suna seatla sa me e le go di obamela;+28 Foo ke ne ke tla bo ke dirile molato o baatlhodi ba tshwanetseng go o nkotlhaela,Gonne ke ne ke tla bo ke itatotse Modimo wa boammaaruri.29 A nkile ka itumela fa mmaba wa me a tlelwa ke masetlapelo+Kgotsa ka itumela ka gonne a diragaletswe ke se se bosula?30 Ga ke ise nke ke letlelele molomo wa me go leofaKa go kopa gore botshelo jwa gagwe bo hutsege.+31 A banna ba ba mo tenteng ya me ga ba a ka ba re,‘Ke mang yo o mo itseng yo a iseng a ke a je dijo* tsa gagwe gore a bo a kgotsofale?’+32 Ga go na motho ope o sele* yo o kileng a lala kwa ntle;+Ke ne ke bulela motsamai dikgoro tsa me.33 A nkile ka leka go fitlha melato ya me, jaaka batho ba bangwe ba dira,+Ka go fitlha phoso ya me mo kgetsaneng ya seaparo sa me?34 A nkile ka tshosiwa ke gore batho ba le bantsi ba tla reng,Kgotsa a nkile ka boifisiwa ke go nyadiwa ke batho ba malapa a mangwe,Ba ntidimatsa e bile ba dira gore ke tshabe go tswela kwa ntle?35 E kete mongwe a ka bo a ntheeditse!+Ke ne ke tla saena leina la me e le go tlhomamisa gore se ke se buileng se boammaaruri.*A Mothatayotlhe a nkarabe!+E kete molatofatsi wa me a ka bo a kwadile se a ntatofatsang ka sone mo lekwalong!36 Ke ne ke tla le baya mo legetleng,E bile ke ne ke tla le bofelela mo tlhogong ya me jaaka serwalo.37 Ke ne ke tla mmolelela ka kgato nngwe le nngwe e ke e tsereng;Ke ne ke tla mo atamela ke le pelokgale jaaka kgosana.38 Fa e le gore lefatshe la me le ne le ka lela ka nnaLe mesele ya lone e ne e ka lela mmogo;39 Fa e le gore ke ne ke jele maungo a lone ke sa a duelela,+Kgotsa fa e le gore ke ne ke dirile gore beng ba lone ba hutsafale;+40 Foo a go tlhoge mmitlwa mo boemong jwa korongLe mefero e e nkgang bosula mo boemong jwa barele.”*Mafoko a ga Jobe a felela fano.
Dintlha Tse di Kwa Tlase
^ Kgotsa gongwe “ka tsamaya le batho ba ba se nang boammaaruri?”


text:
Morena, o segofatsa
Morena, o segofatsa letsatsi:
Tsatsi je lesha ja gompieno,
Ke tsatsi ja gago, re le neilwe
Go gola mo loratong lwa ‘go.
Bonesetsa, tlhomamisa
Go kgatlha batho le wena, Rra.
Ga re a bona botshelo jwa rona
Go senya nako dilong tsa mono.
Jaaka baeti re fetele pele
Mo tseleng go ya legodimong.
Ngwana wa me, wa Mokreste,
O se lebale, o se lale.
Bosigong o mpolokile ka Tshwaro
Mo lefifing le bontshung jwa sebe,
Ke go lebogela thuso, molemo
Le tlamela ya Baengele.
A ke dige letsatsi je
Ke diretse poloko ya me.
Morena, thusa ka oura le oura
Ke ka tla ka roba thato ya ‘go.
Diteko di dintsi, ditshekamelo:
Ke di boifa le thaelo.
Ka grasia ya ‘go fela
Ke tla nonofa go di fenya.
Mo lefatsheng ja matsapa le tiro
Malatsi a rona ga a mantis,
Mme loso lo tla tla ka tshoganetso
Re sa itse nako ya lone.
A re nne re iketleetse
A re fitlhelwe re siame.


text:
GO AMANA GA MMELE
Go amana ga mmele ke tsela ya go kgathalela ngwana wa gago. Ngwana o apara fela leiri mme a bo a tshwarelwa ka tshireletsego gaufi le matsela a gago a a sa apesiwang. Bomme ba ka dira go amana ga mmele fa ba simolola go anyisa, fa ba anyisa gape kgotsa nako nngwe le nngwe e wena le ngwana wa gago lo batlang ka yone.
GO TSHWARA NGWANA WA GAGO KA GO AMANA GA MMELE GO BOTLHOKWA KA GONNE:
-
Go dira ngwana wa gago a ikutlwe a sireletsegile.
-
Go thusa gore o itse ngwana wa ago le gore lo atamalane.
-
Go dira gore wena le ngwana wa gago lo lokolosege.
-
Go oketsa maši a letsele.
-
Go thusa gore ngwana a none.
-
Go thusa go baya sukiri ya mmele wa ngwana e nne e e siameng.
-
Go dira ngwana a kgobe makgwafo.
-
Go thusa ka go betsa ga pelo ya ngwana le gore a heme sentle..
-
Go thusa thempereishara ya ngwana e nne e e siameng, mme fa o nale mawelana, ba tshware ka tsela ya gore mongwe le mongwe a nne mo letsele ele gore ba futhumale, ka moo lewelana lengwe le lengwe le tlhokang ka gone.
-
Fa ele gore ngwana wa gago o tsetswe pele ga nako kgotsa o monnye thata, go tswelela lo amana ka mmele go ka thusa go boloka botshelo jwa ngwana.
-
Go amana ka mmele go thusa go.nitamisa bana.
Borre le bone ba kaamana le bana ba bone ka mmele!
IPAAKANYETSE GO AMANA KA MMELE
-
Apola hempe kgotsa bra ya gago. Apola ngwana diaparo. O ka mo lesa a apere leiri.
-
Fa kamore e le tsiditsana, lo ka ikgatla ka kobo.
-
Baya ngwana mogare ga matsele a gago – sefuba sa ngwana se nne mo sefubeng sa gago. Matsogo le maoto a obegile jaaka segwagwa.
-
Netefatsa gore ngwana o kgona go hema – marama a ngwana a nne mo letlalong la gago. Tlhogo ya ngwana e nne gaufi mo o ka kgonang go e atla.
-
Dulela ko morago mo setulong kgotsa mo beteng. Go seke gwa nna lle mosamo kgotsa dialo gaufi le ngwana.
GO AMANA KA MMELE GA BATSADI BOTLHE LE NGWANA
A go sireletsegile? Ee, fa wena le ngwana lo dutse sentle go sena dialo kgotsa mesamo.
A ke kgona go amana ka mmele le mawelana? Ee, fa ngwana mongwe le mongwe o mmeile mo letseleng lengwe, o ka kgona go amana ka mmele le bone.
Go tewa eng fa ke sa ikutlwe sentle? Bolelela mongwe fa o sa ikutlwe sentle.
Go tewa eng fa ngwana a tsetswe pele ga nako? O ka amana le ene ka mmele go mo naya maatla.
Ke tshwanetse go simolola leng go amana ka mmele? O ka simolola fa ngwana a fetsa go tsalwa.
A nka kgona go amana ka mmele le ngwana wame yo o setseng a godile? Ee, go amana ka mmele go botlhokwa le fa ngwana a godile.
A go amana ka mmele go thusa go dira maši a oketsegileng? Ee, go amana ka mmele go thusa ngwana go tshwara le go anya letsele botoka. Fa ngwana a anya lo amane ka mmele go dira maši a a oketsegileng.


text:
MATLOTLO A A MO LEFOKONG LA MODIMO
Goreng re Tshwanetse go Nna Tekatekano le go Kgotsofalela se re Nang le Sone?
Moporofeti wa Modimo o ne a gana dimpho tse di turang tse di tswang kwa go Jeroboame (1Dk 13:7-10; w08 8/15 8 ¶4)
Moragonyana moporofeti wa Modimo ga a ka a reetsa taelo ya ga Jehofa (1Dk 13:14-19; w08 8/15 11 ¶15)
Moporofeti o ne a diragalelwa ke sengwe se se bosula (1Dk 13:20-22; w08 8/15 9 ¶10)
Fa re kgotsofalela se re nang le sone e bile re batla kaelo ya ga Jehofa pele re dira ditshwetso, re tla tila mathata a mantsi .—1Ti 6:8-10.
IPOTSE: ‘Nka bontsha jang gore ke kgotsofalela dilo tse ke di tlhokang tsa letsatsi le letsatsi? Fa ke dira ditshwetso, nka bontsha jang gore ke tekatekano?’—Dia 3:5; 11:2.


text:
Primary tabs
Pegelo ya Kopano ya Kabinete e e neng e tshwerwe ka Mafaratlhatlha a Ditlhaeletsano tsa Dibidio ya Labone, 27 le Labotlhano, 28 Ferikgong 2022
A. KOPANO YA LEKGOTLA LA KABINETE
1.1. Moporesitente Cyril Ramaphosa o ne a bitsa Kopano ya Lekgotla la Kabinete ka Labone, 27 Ferikgong 2022. E ne le tsenetswe ke ditheo tsa boeteledipele tse di emetseng makala otlhe a puso. Bona ba ne ba akaretsa Ditona, Batlatsatona, Ditonakgolo, Bakaedikakaretso le boeteledipele ba Mokgatlo wa Dipusoselegae wa Aforika Borwa.
1.2. Moporesitente o ne a laleditse baeteledipele ba puso jaaka karolo ya go gokaganya le go nyalanya mekgwa e puso e tsibogelang ka teng dikgwetlho tse di lebaneng naga, segolo go lebilwe go samagana le dikgwetlho tsa maphatamararo tsa botlhoki, botlhokatiro le go se lekalekane. O ikuetse go baeteledipele go diragatsa diphetogo tse di tla tsosolosang kgolo ya okonomi le go tlhola ditiro tse di tlhokegang ka bonako jo bo kgonegang.
1.3. Moporesitente o ne gatisetsa moreromogolo wa Ponelopele ya 2030 ya Leanotlhabololo la Bosetšhaba le Leano la Kagosešwa le Tsosoloso ya Ikonomi go itlhaganedisa maiteko a go tokafatsa maemo a Maaforika Borwa.
1.4. Mo godimo ga maemo a ikonomi le phetolo ya ditheo, Lekgotla la Kabinete le buisane gape le ka tlhabololo ya mafaratlhatlha, tlhokomelo ya motlakase, ikonomi ya selegae le tlhabololo ya madirelo, phetolo ya lefatshe le temothuo, le phetolo ya dikgwebo tsa puso.
1.5. Maiteko a go fokotsa botlhokatiro le botlhoki a tla akaretsa motswako wa go tlholwa ga ditiro tse di oketsegileng mo lekaleng la poraefete, ditiro tse di tlamelwang ka matlole ke puso le tshireletso e e atolositsweng ya loago go batho ba ba sa direng.
1.6. Kopano e ne gape ya buisana ka ga dikgwetlho le tswelopele tebang le ntwa kgatlhanong le bosenyi le bonweenwee, gammogo le maiteko a go tiisa pabalesego le tshireletsego ya botlhe. E buisane gape le ka thebolo ya ditirelo ka pusoselegae – go akaretsa tlamelo ka motlakase, metsi le kgelelaleswe – jaaka karolo e e botlhokwa ya go aga bokgoni ba Puso.
1.7. Dintlhakgolo tse di tswang mo Kopanong ya Lekgotla la Kabinete di tla re sedimosetsa ka ditiro tseo puso e batlang go di dira mo ngwageng yo re o lebileng tseo Moporesitente Ramaphosa a tla buang ka tsona mo Puong ya gagwe ya Maemo a Setšhaba ka Labone, 10 Tlhakole 2022.
B. DITSHWETSO TSA KABINETE
1. SA Connect – Leano la Kgato ya bo2
1.1. Kabinete e dumeletse go thankgololwa ga kgato ya bobedi ya porojeke ya SA Connect. Leano le, le tsenya tirisong Pholisi ya Mafaratlhatlha a Inthanete ya naga e e neng ya amogelwa ke Kabinete ka ngwaga wa 2013. Kgato ya ntlha e ne e dira jaaka kgato ya teko ya go tlamela ka Dimekabiti (di-Mbp) tse 10 tsa ditirelo tsa mafaratlhatlha a inthanete go ditheo di ka nna 970 tsa botlhokwa tsa puso.
1.2. Kgato ya bobedi e e dumeletsweng e tla thankgololwa go dirisiwa ditheo tse e leng tsa puso (Setheo sa Thekenoloji ya Tshedimosetso sa Puso [SITA]; Brodband Infraco le Sentech) le intaseteri. Mo dikgweding di le 36 tse di tlang, porojeke e e tla golaganya ditheo tse di setseng tsa puso tse di iseng di gokelelwe mafaratlhatlha ano mmogo le mafelo a a dirisiwang ke baagi mo setšhabeng mmogo le mo malapeng.
1.3. Porojeke e ke karolo ya maikemisetso a puso a go tswala mokhino o o leng teng mo mererong ya dijithale, segolo kwa mafelong a metsemagae, le go tsweletsa ikonomi ya dijithale. Go nna le seabe ga lekala la poraefete go tla thusa le go tlisa tlhabololo mo lekaleng le ka go akaretsa bannaleseabe botlhe ba ba maleba mo lekaleng la mafaratlhatlha a ileketeroniki.
1.4. Maitlhomo a porojeke ya SA Connect ke go dira gore mafaratlhatlha a inthanete a fitlhelelwe ke 80% ya baagi le go nna teng le mo ditheong tsa puso mo dingwageng tse tharo tse re di lebileng ka lebelo la bonnye di-Mbp tse 10 le di-Mbp tse 100 kwa ditheong tse di tlhokang lebelo le le kwa godimo.
C. GO THAPIWA
Go thapiwa gotlhe go tla diragadiwa fa makwalothuto otlhe a netefaditswe mme go amogetswe tetlelelo e e matshwanedi.
1. Mme Nomthandazo Lichie Moyo jaaka Motlatsa Mokaedikakaretso (DDG) mo lephateng la Tlhabololo ya Metsemagae kwa Lefapheng la Temothuo, Tlhabololo ya Mafatshe le Tlhabololo ya Metsemagae (DALRRD).
2. Rre Clinton Rossouw Heimann jaaka DDG) mo lephateng la Togamaano ya Mabala le Taolo ya Tiriso ya Lefatshe kwa DALRRD.
3. Rre Michael Currin jaaka DDG mo lephateng la Botsamaisi jwa Bannaleseabe le Bogokaganyi jwa Makala a Puso kwa Setheong sa Ditirelo tsa Ditlhaeletsano le Tshedimosetso ya Puso (GCIS).
4. Mme Regomoditswe Dorcas Mavimbela jaaka DDG mo lephateng la Botlhagisi le Bophasalatsi jwa Diteng le Kabo kwa GCIS.
5. Mme Nomonde Mnukwa jaaka DDG mo lephateng la Ditirelo tsa Tshegetso ya Lefapha kwa GCIS.
6. Rre Nhlanhla Edgar Sishi jaaka DDG mo lephateng la Kantoro ya Tekanyetsokabo kwa Matlotlong a Bosetšhaba.
7. Ngaka Litha Magingxa jaaka Motlhankedi Khuduthamaga (CEO) le Moporesitente wa Lekgotla la Ditlhotlhomiso tsa Temothuo. Kabinete e dumalane le go thapwa ga gagwe mo Lekgotleng leno.
8. Mme Rofhiwa Irene Singo jaaka Motlhankedimogolo wa Matlole kwa Lefapheng la Bosiamisi le Tlhabololo ya Molaotheo.
9. Rre Luvuyo Keyise jaaka CEO wa namaotshwere kwa SITA (O thapilwe gape).
Maloko a boto ya SITA SOC:
1. Mme Makano Mosidi (Monnasetilo);
2. Ngaka Stella Bvuma (Motlatsa Monnasetilo);
3. Mme Shery-Lee Moonsamy;
4. Mme Nolitha Pieterson;
5. Mme Zimbini Hill;
6. Mme Olwethu Ketsekile;
7. Ngaka Tshilidzi Ratshitanga;
8. Ngaka Rendani Ramabulana;
9. Mme Jeanette Morwane (Moemedi wa Lefapha la Ditlhaeletsano le Dithekenoloji tsa Dijithale);
10. Mme Laura Mseme (Moemedi wa Matlotlo a Bosetšhaba); le
11. Rre William Vukela (Moemedi wa Lefapha la Bodiredipuso le Botsamaisi).
Dipotso: Mme Phumla Williams – Sebueledi sa Kabinete
Mogala: 083 501 0139


text:
Mmalo wa Baebele wa Segopotso sa 2022
Matlhatso, April 9
FA LETSATSI LE TLHABA
FA LETSATSI LE PHIRIMA (Nisane 8 e a simolola)
Sontaga, April 10
FA LETSATSI LE TLHABA
FA LETSATSI LE PHIRIMA (Nisane 9 e a simolola)
Monna yo Mogolo, kgao. 101
Mantaga, April 11
FA LETSATSI LE TLHABA
Monna yo Mogolo, kgao. 102
FA LETSATSI LE PHIRIMA (Nisane 10 e a simolola)
Labobedi, April 12
FA LETSATSI LE TLHABA
Monna yo Mogolo, kgao. 103-104
FA LETSATSI LE PHIRIMA (Nisane 11 e a simolola)
Laboraro, April 13
FA LETSATSI LE TLHABA
Monna yo Mogolo, kgao. 105-110
FA LETSATSI LE PHIRIMA (Nisane 12 e a simolola)
Labone, April 14
FA LETSATSI LE TLHABA
Monna yo Mogolo, kgao. 112
FA LETSATSI LE PHIRIMA (Nisane 13 e a simolola)
Labotlhano, April 15
Segopotso (Fa Letsatsi Le Sena Go Phirima)
FA LETSATSI LE TLHABA
FA LETSATSI LE PHIRIMA (Nisane 14 e a simolola)
Monna yo Mogolo, kgao. 113-120
Matlhatso, April 16
FA LETSATSI LE TLHABA
Monna yo Mogolo, kgao. 122-127
FA LETSATSI LE PHIRIMA (Nisane 15 e a simolola)
Sontaga, April 17
FA LETSATSI LE TLHABA
FA LETSATSI LE PHIRIMA (Nisane 16 e a simolola)
Mantaga, April 18
FA LETSATSI LE TLHABA
Monna yo Mogolo, kgao. 128-129
FA LETSATSI LE PHIRIMA (Nisane 17 e a simolola)


text:
BOTSHELO JWA BOKERESETE
Dirisa Kgatiso ya Itumelele go Tshelela Ruri! mo Bodireding
Re itumeletse go nna le boroutšhara le buka tse re tla di dirisang go ithuta Baebele le batho. Re rapelela gore Jehofa a segofatse maiteko a rona a go dira barutwa ba ba oketsegileng. (Mat 28:18-20; 1Bk 3:6-9) Re ka dirisa jang dikgatiso tseno tse disha?
Buka ya Itumelele go Tshelela Ruri! ke tsela e ntšha ya go ruta batho Baebele, latela ditaelo tseno tse di tla go thusang go baakanyetsa le go tshwara dithuto tsa Baebele. *
-
Balang dintlha tse di mo bukeng lo bo lo tlotla ka dipotso tsa teng
-
Balang ditemana tse di kwadilweng “bala” o bo o thusa moithuti go tlhaloganya gore a ka di dirisa jang mo botshelong
-
Tshameka dibidio lo bo lo tlotla ka tsone lo dirisa dipotso tse di foo
-
Lekang go fetsa thuto e lo e simolotseng ka letsatsi leo
Mo tshimong, o ka naya motho boroutšhara pele go bona gore a o batla go ithuta Baebele. (Bona lebokoso la “ O ka Naya Jang Motho Boroutšhara Jwa Itumelele go Tshelela Ruri! mo Loetong Lwa Ntlha?”) Fa lo sena go ithuta boroutšhara mmogo mme moithuti a sa ntse a batla go tswelela, o ka mo naya buka lo bo lo simolola thuto 04. Fa e le gore go na le mongwe yo o ithutang Baebele le ene lo dirisa buka ya E re Ruta Eng? kgotsa ‘Ipoloke mo Loratong Lwa Modimo,’ lo ka nna lwa ya kwa bukeng ya Itumelele go Tshelela Ruri! mme o tla bona gore lo simolole fa kae.
LEBANG BIDIO YA ITUMELELE GO ITHUTA BAEBELE, LO BO LO ARABA DIPOTSO TSE DI LATELANG:
-
Batho ba tla ithuta eng mo bukeng e ntšha?
-
Goreng o tshwanetse go bontsha motho yo o simololang go ithuta le ene bidio eno?
-
Ke dilo dife tse o tla nnang o kgothaletsa moithuti wa Baebele go di dira?—Bona tšhate ya “ Se go Tlotliwang ka Sone mo Karolong Nngwe le Nngwe”
^ ser. 4 NTLHA YA BOTLHOKWA: Go tla tswa mo go wena gore a lo tla tlotla ka karolo ya “Dintlha Tse Dingwe” mo thutong ya lona, mme iphe nako ya go bala le go lebelela dibidio tse di mo karolong eno fa o ntse o baakanyetsa. Go dira jalo go tla go thusa go itse gore moithuti wa gago o rata eng le gore ke eng se se tla mo thusang. Fa o dirisa JW Library kgotsa jw.org, o ka kgona go bona dilinki tsa dibidio le dikgatiso tse dingwe.


text:
MATLOTLO A A MO LEFOKONG LA MODIMO
Tshabela mo Mabogong a ga Jehofa a a Nnang ka Bosakhutleng
Jehofa o batla gore re nne re itshwere sentle (Dut 33:26; it-2-E 51)
Jehofa o iketleeleditse go dirisa maatla a gagwe go re thusa (Dut 33:27; w11 10/15 26 ¶18)
Re tshwanetse go ikanya gore Jehofa o tla re boloka, fela jaaka Moshe a ne a mo ikanya (Dut 33:29; w11 9/15 19 ¶16)
Mabogo a ga Jehofa a a nnang ka bosakhutleng a a re tshegetsa fa re kopana le diteko tse di farologaneng, jaaka fa re lwala, re gateletswe mo maikutlong, re tlhokafaletswe kgotsa re dirile diphoso dingwe mme re di ikwatlhaetse.


text: 15 Mme ke ne ka bona sesupo se sengwe kwa legodimong, se le segolo e bile se gakgamatsa, baengele ba le supa+ ba tshwere dipetso tse supa. Tseno ke tsa bofelo, ka gonne bogale jwa Modimo bo wediwa ka tsone.+2 Mme ke ne ka bona sengwe se se neng se tshwana le lewatle la galase+ le tlhakane le molelo, mme ba ba fentseng+ sebatana le setshwantsho sa sone+ le palo e e tsamaisanang le leina la sone+ ba ne ba eme gaufi le lewatle la galase, ba tshotse diharepa tse di tswang kwa Modimong.3 Ba ne ba opela pina ya ga Moshe+ motlhanka wa Modimo le pina ya Kwana,+ ba re:“Ditiro tsa gago di dikgolo e bile di a gakgamatsa,+ wena Jehofa* Modimo, Mothatayotlhe.+ Ditsela tsa gago di siame e bile di boammaaruri,+ Kgosi ya bosakhutleng.+4 Jehofa,* e re ka wena o le esi o ikanyega, tota ke mang yo o ka se kang a go boifa a bo a galaletsa leina la gago?+ Gonne ditšhaba tsotlhe di tla tla di bo di obama fa pele ga gago,+ ka gonne dikatlholo tsa gago tse di siameng di senotswe.”5 Morago ga seno ke ne ka bona lefelo le le boitshepo la tente ya dikgakololo tsa Modimo+ kwa legodimong mme le ne la bulwa,+6 mme baengele bao ba ba supa ba ba tshwereng dipetso tse supa+ ba ne ba tswa mo lefelong le le boitshepo, ba apere diaparo tse di phepa, tse di phatsimang e bile ba ipofile ka meitlamo ya gauta mo dihubeng.7 Sengwe sa ditshedi tse nnê se ne sa naya baengele bao ba ba supa dikotlele tse dinnye tse supa tsa gauta tse di neng di tletse bogale jwa Modimo+ yo o tshelang ka bosakhutleng le go ya go ile.8 Mme lefelo le le boitshepo le ne la tlala mosi ka ntlha ya kgalalelo ya Modimo+ le ka ntlha ya maatla a gagwe, mme go ne go se na ope yo o neng a kgona go tsena mo lefelong le le boitshepo go fitlha dipetso tse supa+ tsa baengele ba ba supa di wediwa.


text:
October 25-31
JOSHUA 15-17
Pina 146 le Thapelo
Matseno (1 mots.)
MATLOTLO A A MO LEFOKONG LA MODIMO
“Sireletsa Boswa Jwa Gago”: (10 mets.)
Go Ribolola Matlotlo mo Dikwalong: (10 mets.)
Jos 17:15, 18—Re itse jang gore kwa Iseraele go ne go na le ditlhare tse dintsi? (w15-E 7/15 32)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) Jos 15:1-12 (th thuto 5)
TLHAGAFALELA BODIREDI
Loeto Lwa Ntlha: (3 mets.) Dirisa karolo ya se re ka se buang mo bodireding. Mo laletse go tla dipokanong. (th thuto 19)
Loeto Lwa go Boela: (4 mets.) Dirisa karolo ya se re ka se buang mo bodireding. Mo neye kgatiso go tswa mo Lebokosong la go Ruta. (th thuto 4)
Thuto ya Baebele: (5 mets.) lffi thuto 01 ntlha 6 le karolo ya Batho Bangwe ba Re (th thuto 9)
BOTSHELO JWA BOKERESETE
“Bolelela ba Bangwe ka Lefatshe le Lesha!”: (15 mets.) Motlotlo. Tshameka bidio ya pina ya Lefatshe le Lesha.
Thuto ya Baebele ya Phuthego: (30 mets.) bhs kgao. 17, ser. 18-20 le “Tshobokanyo”
Dintlha Tse di Konelang (3 mets.)
Pina 13 le Thapelo


text:
DINTLHA TSE DI OKETSEGILENG
Leina la Modimo—Tsela e le Dirisiwang ka Yone Le se Le se Kayang
Pesalema 83:18 (19) e ranotswe jang mo Baebeleng ya gago? Thanolo ya Lefatshe le Lesha ya Dikwalo Tse di Boitshepo e ranola temana eno jaana: “Gore batho ba tle ba itse gore wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Dithanolo tse dingwe di le mmalwa le tsone di e ranola ka tsela e e tshwanang le eno. Le fa go ntse jalo, dithanolo tse dingwe tse dintsi tsone ga di dirise leina Jehofa, mme di le emisetsa ka direto tse di tshwanang le “Morena” kgotsa “Wa Bosakhutleng.” Go tshwanetse ga dirisiwa lefoko lefe mo temaneng eno? A go tshwanetse ga dirisiwa sereto kgotsa leina Jehofa?
Temana eno e bua ke leina. Mo Sehebereng sa ntlhantlha se bontsi jwa Baebele e kwadilweng ka sone, go tlhaga leina la Modimo ka namana fano. Le kwadiwa jaana ka ditlhaka tsa Sehebera, יהוה (YHWH). Ka Setswana, tsela e e tlwaelegileng e leina leo le ranolwang ka yone ke “Jehofa.” A leina leno le tlhaga mo temaneng e le nngwe fela ya Baebele? Nnyaa. Mo mekwalong ya ntlhantlha ya Dikwalo tsa Sehebera, le tlhaga mo e ka nnang makgetlo a le 7 000!
Leina la Modimo le botlhokwa go le kana kang? Akanya ka thapelo ya sekao ya ga Jesu Keresete. E simolola jaana: “Rraarona yo o kwa magodimong, a leina la gago le itshepisiwe.” (Mathaio 6:9) Moragonyana, Jesu o ne a rapela Modimo a re: “Rara, galaletsa leina la gago.” Modimo o ne a araba a le kwa legodimong a re: “Ke le galaleditse e bile ke tla le galaletsa gape.” (Johane 12:28) Ga go pelaelo gore leina la Modimo le botlhokwa fela thata. Ke ka ntlha yang he fa baranodi bangwe ba sa dirise leina leno mo dithanolong tsa bone mme ba le emisetsa ka direto?
Go lebega go na le mabaka a le mabedi a konokono. La ntlha, ba le bantsi ba re leina leno ga le a tshwanela go dirisiwa ka gonne tsela e le neng le bidiwa ka yone kwa tshimologong ga e itsiwe gompieno. Sehebera sa bogologolo se ne se se na ditumanosi. Ka jalo, ga go na ope gompieno yo o itseng gore YHWH o ne a bidiwa jang mo metlheng ya go kwalwa ga Baebele. Le fa go ntse jalo, a seno se tshwanetse sa re thibela go dirisa leina la Modimo? Mo metlheng ya go kwalwa ga Baebele, leina Jesu le ka tswa le ne le bidiwa Yeshua kgotsa gongwe Yehoshua—ga go na ope yo o itseng gore tota le ne le bidiwa jang. Le fa go ntse jalo, batho mo lefatsheng lotlhe gompieno ba dirisa ditsela tse di farologaneng tsa go bitsa leina Jesu, ba le bitsa ka tsela e batho ba puo ya bone ba tlwaetseng go le bitsa ka yone. Go sa itse gore le ne le bidiwa jang mo lekgolong la ntlha la dingwaga ga go ba thibele go le dirisa. Ka tsela e e tshwanang, fa go ne go ka direga gore o tseye loeto go ya kwa nageng nngwe e sele, o ka nna wa fitlhela gore leina la gago le bidiwa ka tsela e e farologaneng fela thata mo puong e nngwe. Ka jalo, go sa itse gore leina la Modimo le ne le bidiwa jang mo nakong ya bogologolo ga go a tshwanela go dira gore re se ka ra le dirisa.
Lebaka la bobedi la go bo leina la Modimo le ntshitswe mo Baebeleng le amana le tlwaelo ya bogologolo ya Bajuda. Ba le bantsi ba bone ba dumela gore leina la Modimo ga le a tshwanela go bidiwa le ka motlha. Go bonala tumelo eno e amana le molao o o mo Baebeleng o ba sa o diriseng sentle, o o reng: “O se ka wa dirisa leina la ga Jehofa Modimo wa gago ka tsela e e se nang mosola, gonne Jehofa ga a kitla a tlhoka go otlhaya yo o dirisang leina la gagwe ka tsela e e se nang mosola.”—Ekesodo 20:7.
Molao ono o iletsa go dirisiwa ga leina la Modimo ka tsela e e sa tshwanelang. A mme gone o iletsa go dirisa leina la Modimo ka tlotlo? Nnyaa. Bakwadi ba Dikwalo tsa Sehebera (“Tesetamente ya Bogologolo”) botlhe fela e ne e le banna ba ba ikanyegang ba ba neng ba tshela go ya ka Molao o Modimo a neng a o neile Baiseraele ba bogologolo. Le fa go ntse jalo, bone ba ne ba dirisa leina la Modimo gangwe le gape. Ka sekai, ba ne ba le dirisa mo dipesalemeng tse dintsi tse boidiidi jwa baobamedi ba neng ba di opelela kwa godimo. Jehofa Modimo o ne a ba a laela baobamedi ba gagwe gore ba bitse leina la gagwe, mme ba ba mo ikobelang ba ne ba dira jalo. (Joele 2:32; Ditiro 2:21) Ka jalo, Bakeresete gompieno ga ba okaoke go dirisa leina la Modimo ka tlotlo, fela jaaka go se na pelaelo gore Jesu le ene o ne a le dirisa.—Johane 17:26.
Baranodi ba Baebele ba dira phoso e masisi tota ka go emisetsa leina la Modimo ka direto. Ba dira gore go nne jaaka e kete Modimo o kgakala le batho le gore ga se motho, kgante Baebele yone e kgothaletsa batho gore ba lwele go “atamalana thata le Jehofa.” (Pesalema 25:14) Akanya ka tsala ya gago e o atamalaneng thata le yone. O ne o ka re lo atamalane go le kana kang o sa itse leina la gagwe? Ka tsela e e tshwanang, fa batho ba sa itse leina la Modimo, e bong Jehofa, tota ba ka kgona jang go atamalana le ene? Mo godimo ga moo, fa batho ba sa dirise leina la Modimo, gape ga ba ne ba itse dilo tse dintlentle tse leina leno le di kayang. Leina la Modimo la kaya eng?
Modimo ka boene o ne a tlhalosetsa motlhanka wa gagwe yo o ikanyegang e bong Moshe se leina la gagwe le se kayang. E ne ya re fa Moshe a botsa ka leina la Modimo, Jehofa a mo araba a re: “Ke tla nna se ke tla nnang sone.” (Ekesodo 3:14) Thanolo ya ga Rotherham e ranola mafoko ao jaana: “Ke tla nna se ke batlang go nna sone.” Ka jalo, Jehofa o kgona go nna sengwe le sengwe fela se se tlhokegang gore a kgone go diragatsa maikaelelo a gagwe.
A re re gongwe o kgona go nna sengwe le sengwe fela se o batlang go nna sone. Ke eng se o neng o tla se direla ditsala tsa gago? Fa mongwe wa bone a ne a ka lwala thata, o ne o tla nna ngaka e e nang le bokgoni o bo o mo fodisa. Fa yo mongwe wa bone a ne a ka nna le mathata a madi, o ne o tla nna mohumi o bo o mo thusa. Mme boammaaruri ke gore ga o kgone go nna dilo tseno tsotlhe. Ga go na ope wa rona yo o ka kgonang go dira jalo. Fa o ntse o ithuta Baebele, o tla gakgamala go bona gore Jehofa o kgona go nna le fa e ka nna eng fela gore a kgone go diragatsa ditsholofetso tsa gagwe. E bile go a mo itumedisa go kgona go dirisa maatla a a nang le one go thusa batho ba ba mo ratang. (2 Ditiragalo 16:9) Batho ba ba sa itseng leina la ga Jehofa ga ba itse dikarolo tse dintle tseno tsa botho jwa gagwe.
Ga go pelaelo gore leina Jehofa le tshwanetse la bo le le teng mo Baebeleng. Go itse bokao jwa lone le go le dirisa ka kgololesego mo kobamelong ke dilo tse dikgolo tse di re thusang go atamalana gaufi thata le Rraarona wa selegodimo, e bong Jehofa. *
^ ser. 3 Go bona tshedimosetso e nngwe gape ka leina la Modimo, bokao jwa lone le mabaka a go bo le tshwanetse go dirisiwa mo kobamelong, bona boroutšhara jwa Leina La Modimo Leo Le Tla Nnelang Ruri, jo bo gatisitsweng ke Basupi ba ga Jehofa.


text:
Dikgaolo tsa Botswana
Botswana o kgaogantswe ka dikgaolo tsa botsamaisi di le lesome le borataro: mo go tsone go dikgaolo tsa selegae di le lesome le tse thataro tsa setoropo.
Di tsamaisiwa ke bogogi jwa mo gae bo le lesome le borataro (dikhansele tsa kgaolo,dikhansele tsa metse setoropo le dikhansele tsa toropo). E sale ka ngwaga wa 2006, dikgaolo tsa Chobe le Ngamiland di kopanetse botsamaisi jwa selegae, eleng khansele ya Kgaolo ya Bokone-Bophirima.
- Kgaolo ya Legare
- Kgaolo ya Ghanzi
- Kgaolo ya Kgalagadi
- Kgaolo ya Kgatleng
- Kgaolo ya Kweneng
- Kgaolo ya Bokone-Botlhaba
- Kgaolo ya Ngamiland
- Kgaolo ya Borwa-Botlhaba
- Kgaolo ya Borwa
- Kgaolo ya Chobe
- Toropokgolo Gaborone
- Toropokgolo Francistown
- Toropo ya Lobatse
- Toropo ya Selebi-Phikwe
- Toropo ya Jwaneng
- Motse se toropo wa Sowa
O ka tsibogela[fetola | Fetola Motswedi]
- Dikgaolo-potlana tsa Botswana


text:
Bana ba kerese
Lorato Trok
Wiehan de Jager
Bogologolo tala go kile ga nna lelapa lengwe le le itumetseng.
Bana ba ne ba utlwana mme ba sa rate ntwa. Ba ne ba thusa batsadi ba bona kwa gae le kwa masimong.
Mme ba ne ba sa letlelelwa go atamela fa thoko ga molelo.
Ba ne ba letlelelwa fela go dira ditiro tsa bona bosigo.
Ka gonne ba ne ba bopilwe ka kerese!
Mme mongwe wa basimane o ne a eletsa go bona letsatsi.
Ka letsatsi lengwe keletso ya gagwe e ne ya mo fenya. Basimane ba bangwe ba ne ba mo kgalema.
Mme go ne so setse go le thari! O ne a tlhapologa mo letsatsing.
Bana ba kerese ba ne ba utlwa botlhoko go bona o mongwe wa bona a tlhapologa.
Mme ba ne ba dira leano. Ba ne ba tsaya kerese e e tlhapologileng ba e aga go nna nonyane.
Ba ile ba tsaya nonyane e ba e baya kwa godimo ga thaba.
Fa letsatsi le tlhaba, o ile a fofela kwa godima a opela a itumetse.
You are free to download, copy, translate or adapt this story and use the illustrations as long as you attribute in the following way:
Bana ba kerese
Author - Southern African Folktale
Translation - Lorato Trok
Illustration - Wiehan de Jager
Language - Setswana
Level - First sentences
© African Storybook Initiative 2014
Creative Commons: Attribution 4.0
Source www.africanstorybook.org


text:
Khudutlhamaga ya Botswana
Khudutlhamaga ya Botswana ke molao motheo wa lefatshe botswana yo o etleletseng pele palamente. E gakololwa ke yo o eteletseng pele ntlo ya dikgosi ,e e seng ntlo ya palamente.
Khudutlhamaga ya gompieno , e ne ya tshegetsa ditlhopho tse di neng di tshwerwe ka Phalane a tlhola lesome le boratarongwaga wa 2009,e nale maloko a le masome a borataro le boraro .ba le masome a botlhano le bosupa ba ne ba tlhophiwa ke setshaba mo dikgaolwaneng . Fa ba le bane bone ba tlhphilwe ka (sephiri ke khudutlhamaga e e leng teng) fa ba le babedi bone ba tlhophilwe ke (tautona gape le badiri ba melao .
Dikgang tsa palamenteEdit
Pego ya seemo sa setšhaba ka Motlotlegi Lt GenEdit
Seretse Khama Ian Khama, Tautona wa lefatshe la Botswana, mo pulong ya setlha sa botlhano sa palamente ya boferabongwe.1. Motsamaisa dipuisano tsa palamente, ke lebogela sebaka se o se mphileng se, go itsise kokoano e e tlotlegang e, ka tshekatsheko ya diphitlhelelo tsa setšhaba sa rona ga mmogo le dikgwetlho, mo pegong ya me ya ntlha ka seemo sa setšhaba, e bile e le ya bofelo pele ga ditlhopho tsa rona tsa setšhaba. 2. Le fa go ntse jalo, re tshwanetse go itse gore, go diragatsa ditlhokego tsa setšhaba, ga go a tshwanela go lejwa mo ditirong tsa puso fela e le nosi. Bokgoni jwa go gatela pele.
Sojwe e gana molao kakanyetsoEdit
Batho ba Sojwe ba re ga ba dumalane le molao kakanyetso wa gore ba duele matlo a bone jaaka go dirwa kwa ditoropong. Ba re ba ntse ba lebogela se puso se e se dirang ka mananeo a e a dirang a go inola Batswana mo lehumeng mme jaanong fa molao kakanyetso o o ka diragadiwa, o tsile go ba humanegisa le go isa matshelo a bone kwa tlase ka jaana go se na kwa ba tlaa tsayang teng madi.Ba buile jalo kwa phuthegong ya kgotla e e neng e tshwerwe ke mopalamente wa kgaolo eo, Major General Moeng Pheto mo bosheng fa a ne a ba lekodisa ka dingwe tsa dikgang tsa palamente e e fetileng.Mme Chaoto Ntsheki le Shoma Ramusu ba re fa molao kakanyetso oo o ka dirwa, molao o tsile go kokonela batho ba ba dikobo dikhutshwane ka jaana bangwe ba nna mo matlong a ba saleng ba a agelwa ke banna ba bone, le bana mme ba sa tlhole ba le mo botshelong.Ka molao kakanyetso wa mapolotiki a a fudugelang kwa diphathing tse dingwe, ba re dikgang tsa mofuta oo di a tshwenya e bile di isa seriti sa ditlhopho kwa tlase.Ba re a makhanselara a se ka a tsamaya ka tlhopho ya bone fa a fuduga.
Banni ba gakololwa go tsweledisa tebelopeleEdit
Banni ba metse ya Maitengwe, Dagwi le Changate ba kopilwe go nna le seabe go diragatsa maikaelelo a Tebelopele ya setshaba ya 2016. Kopo eo e ntshitswe ke mopalamente wa kgaolo ya Nkange, Rre Edwin Batshu, fa a buisa diphuthego tsa kgotla mo metseng eo, ka Mosupologo. Rre Batshu a re matshego ao, ga a itebaganya le batho ba ba rileng mme ke a Motswana mongwe le mongwe.A re go nna setshaba se se rutegileng se na le kitso le mogodi go a kgonagala go diragatse tseo ka metlhale ya go rutega le go na le kitso e mentsi ebile ba ka e abelana le ba bangwe.A re go nna setshaba se se sirelegileng ga go bewe mo mapodising kana fela ba itshireletsoA re setshaba se tshwanetse go lwantsha borukutlhi, go tlhokomela loruo, le go tlogela mokgwa wa go thapa batswakwa ba ba se nang diteseletso.Rre Batshu a re ka seo ba tlaa bo ba diragatsa letshego leo.Mo go tse dingwe o ne a kopa banni ba metse eo, go tlogela diphapaano tsa sepolotiki ka jalo ba nne batho ba ba bopaganeng ba na le maikaelelo le maikemisetso a go tsweledisa metse ka ditlhabololo ba le moono mongwe wa go direla setshaba le lefatshe. A re fa ba ka nna le botho, ba bereka ka tshwaragano le lerato go sena kilano ba ka isa metse ya bone kwa Tebelopele ya 2016.A re ba le banni ba tshwanetse go tla ka maano/metlhale e e tla fokotsang seemo sa borukutlhi, koketsego ya masiela le go wela tlase ga thuo.Rre Batshu o ne a ba kopa go dirisa bokgola jwa pula ya ntlha go ya go lema le go epa disana gore ba kgone go lema ka diterekere ka lenaneo la ISPAAD.
Banni ba metse eo, ba ne ba lela ka leruo la bone le le tlolelang molelwane kwa Zimbabwe, mme fa le tla mono le bo le bolawa.Kwa motseng wa Maitengwe, banni ba ne ba kopa letamo le baka nosang leruo la bone. Kwa Dagwi ba ne ba ngongorega ka tsela, mooki mo kokelwaneng le go agelwa diofisi tsa kgotla.Ba ne ba lela ka lephata la metsi le ba boletseng fa le tletse boitseme.Ba bolela fa ba na le dingwaga ba dueletse go gokelwa metsi mo malwapeng nako kgolo ke neo, le mesele e ba ne ba laetswe go e epa e setse e katagesetse.Selelo seo sa ba lephata la metsi se ne sa utlwala gape kwa motseng wa Changate.Banni ba bolela fa bangwe ba duetse ka ngwaga wa 2007.Fa a araba matshwenyego a banni bao, mookamela lephata la metsi mo khanseleng potlana ya Tutume, Rre Vincent Ragabane, o ne a solofetsa banni ba metse eo, fa ba tla thusiwa mo bogaufing.Rre Ragabane a re motse wa Maitengwe o ne o na le palo e ntsi ya baikopedi ka jalo ba tsere nako e ntsi ba leka go gokela le go phatlalatsa metsi le motse ka bophara le go gokela mo malwapeng.A solofetsa gore tiro ya kwa motseng oo e gaufi le go wela ka jalo ba tlaa bo ba simolola mo metseng eo, ka palo ya yone e le kwa tlase.Mopalamente Batshu fa a akgela mo go mangwe a matshwenyego a banni o ne a bolela fa a ne a tsile go ba leboga le gore ba itsane.A re ka dikgomo tse di bolawang di tloletse molelwane kwa Zimbabwe, ke maikaelelo a puso go nyeletsa bolwetse jwa tlhako le molomo.
Dikgoge tsa kwa ntleEdit
Palo e e leng teng mo bogompienongEdit
Maduo a khudutlhamaga a a fetlilengEdit
Tsiboga :Mo ditlhophong tsa ngwaga wa 1965 , phuthego ya Botswana Democratic Party e ne e itsege ka leina la Bechuanaland Democratic party fa ya Botswana People's Party yone e ne e itsege ka la Bechuanaland People's Party.
Le fa e ne e le yone phuthego e e neng e eteletsepele thata go tsweng kwa boipusong , ditlhopho tsotlhe tse di neng di tshegetswa go dumelwa gore e ne e le tsa puso ya batho ka batho, di gololesegile ebile di babalesegile.
O ka tsibogelaEdit
- Ntlo ya dikgosi ya Botswana - yo o etleletseng pele khudutlhamaga.
- Ditso tsa Botswana
- Makalana a molao
- Palo ya dibui tsa khudutlhamaga ya Botswana
Coordinates: 24°39′31″S 25°54′38″E / 24.65861°S 25.91056°E [[Category:]]


text:
TSALO LE GO ANYISA LETSELE
Go anyisa letsele go tlwaelegile, mme go ka tsaya nako gore wena le ngwana lo ithute.
IKUTLWE O GOLOLESEGILE
Tshwarela mmele wa ngwana gaufi le mmele wa gago.
Tshwarela thoba ya gago mo tlase ga nko ya ngwana. Seno se thusa ngwana gore a bule molomo thata. Atametsa mmele wa ngwana ka bogaufi jo bo kgonegang gore letsele la gago le tsenelele mo teng ga molomo wa ngwana.
Go anyisa letsele ga go a tshwanela go nna botlhoko.
GO ANYISA LETSELE KA BONAKO LE GANTSI.
Mo malatsing a ntlha mmele wa gago o tlile go dira “maši a ntlha” a a bidiwang kgatsele.
Kgatsele e sireletsa ngwana gore a seka a lwala mme e tla e le nnye.
Tshwarela ngwana gaufi le wena, mmele mo mmeleng. Seno se ka thusa ngwana gore a anye sentle.
Rotloetsa ngwana go anya ga 10 kana go feta mo diureng tse 24.
O ka dira go anyisa ngwana letsele go nne motlhofo bosigo ka go mmaya gaufi le wena.
Fa ngwana a anya letsele thata, ke moo o tlileng go nna le maši thata gone.
Ngwana gantsi o tlile go fetsa letsele la ntlha mme a emise go anya fa a kgotse.
Mo neye letsele la bobedi. O tla anya lone fa a santse a tshwerwe ke tlala.
A NGWANA O TSHWERWE KE TLALA?
Fa ngwana a šhuta thata, tshikinyega mme a anya matsogo, mo neye letsele la gago.
Anyisa ngwana wa gago letsele pele a simolola go lela – selelo se raya gore ngwana wa go tlhoka.
Ngwana a ka tlhoka go anyisiwa letsele gantsi ka dinako tse di farologaneng, thata jang bosigo. Seno ke ka gonne go anya ga ese fela ga dijo. Go sireletsa ngwana wa gago mo malwetsing le go mo dira a ikutlwe a sireletsegile.
Malatsi a mangwe o tlile go fitlhela ngwana a batla go nwa thata. Seno se tlwaelegile- tsatsi lengwe le lengwe ga le kitla le tshwana. Bgolo le bone ba nwa le go ja ka ditsela tse di farologaneng ka dinako tsotlhe.
A NGWANA O ANYA MAŠI A A LEKANENG?
O tshwanetse go bona le go utlwa ngwana wa gago fa a metsa fa a anya letsele.
Morago ga beke ya ntlha, ngwana o tshwanetse go nna le dileiri tse di leswe ka mmala o serolwana bonnye tse 3 mme tse 6 tse metsi ka letsatsi.
Ngwana o tshwanetse go boela mo boimeng jwa mmele wa gagwe wa tsalo mo malatsing a 7 go ya go 14 morago ga tsalo.
Bana ba ba sa anyeng maši mo go lekaneng, ba ka se nne le maatla, thata jang fa ba dula ba khurumeditswe ka dikobo. Fa ele gore o tshwenyegile, apola ngwana wa gago mme o mo tshware mmele wa gago o nne gaufi le wa gago. Seno se tla mo rotoetsa go nwa botoka mme o tla nona.
Fa ngwana a sa anye letsele sentle, o ka mo gamela maši mme o mo nose one ka leswana kgotsa kopi ya polasitiki.
A NGWANA WA GAGO O TLHOKA METSI KGOTSA DIJO TSE DINGWE?
Ngwana wa gago ga a tlhoke metsi kgotsa dijotse dingwe go fitlha a nna le kgwedi tse 6. Go naya lesea metsi go ka dira gore a new maši a letsele gannye. Fa ngwana a nwa maši a mannye, mmele wa gago o simolola go dira maši a mannye.